title: 2007/725/CFSP: Deċiżjoni tal-Kumitat Politiku u ta’ Sigurtà BiH/12/2007 tal- 25 ta’ Settembru 2007 dwar il-ħatra tal-Kap ta’ l-Element ta’ Kmand ta’ l-UE f’Napli għall-operazzjoni militari ta’ l-Unjoni Ewropea fil-Bosnja u Ħerzegovina

text:
               10.11.2007

               MT

               Il-Ġurnal Uffiċjali ta’ l-Unjoni Ewropea

               L 293/9

         DEĊIŻJONI TAL-KUMITAT POLITIKU U TA’ SIGURTÀ BiH/12/2007
   tal-25 ta’ Settembru 2007
   dwar il-ħatra tal-Kap ta’ l-Element ta’ Kmand ta’ l-UE f’Napli għall-operazzjoni militari ta’ l-Unjoni Ewropea fil-Bosnja u Ħerzegovina
   (2007/725/CFSP)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 25, il-paragrafu tlieta, tiegħu,
   Wara li kkunsidra l-Azzjoni Konġunta tal-Kunsill 2004/570/PESK tat-12 ta’ Lulju 2004 dwar l-operazzjoni militari ta’ l-Unjoni Ewropea fil-Bosnja u Ħerzegovina (1), u b’mod partikolari l-Artikolu 6 tiegħu,
   Billi:

               (1)

               Permezz ta’ Skambju ta’ Ittri bejn is-Segretarju Ġenerali/Rappreżentant Għoli u s-Segretarju Ġenerali tan-NATO fit-28 ta’ Settembru 2004 u fit-8 ta’ Ottubru 2004, rispettivament, il-Kunsill ta’ l-Atlantiku tat-Tramuntana qabel li jqiegħed għad-dispożizzjoni l-Kap tal-Persunal tal-Kwartieri Ġenerali tal-Kmand tal-Forza Konġunta, Napli bħala Kap ta’ l-Element ta’ Kmand ta’ l-UE f’Napli.

               (2)

               Il-Kmandant ta’ l-Operazzjoni ta’ l-UE rrakkomanda l-ħatra tal-Kap tal-Persunal tal-Kwartieri Ġenerali tal-Kmand tal-Forza Konġunta, Napli, il-Logutenent Ġeneral Eduardo ZAMARRIPA, bħala Kap ta’ l-Element ta’ Kmand ta’ l-UE f’Napli għall-operazzjoni militari ta’ l-Unjoni Ewropea fil-Bosnja u Ħerzegovina.

               (3)

               Il-Kumitat Militari ta’ l-UE appoġġa r-rakkomandazzjoni.

               (4)

               Skond l-Artikolu 6 ta’ l-Azzjoni Konġunta 2004/570/PESK, il-Kunsill awtorizza lill-Kumitat Politiku u ta’ Sigurtà (KPS) biex jeżerċita l-amministrazzjoni politika u strateġika ta’ l-operazzjoni militari ta’ l-UE.

               (5)

               Skond l-Artikolu 6 tal-Protokoll dwar il-pożizzjoni tad-Danimarka anness għat-Trattat dwar l-Unjoni Ewropea u għat-Trattat li jistabbilixxi l-Komunità Ewropea, id-Danimarka ma tipparteċipax fl-elaborazzjoni u l-implimentazzjoni ta’ deċiżjonijiet u azzjonijiet ta’ l-Unjoni Ewropea li għandhom implikazzjonijiet ta’ difiża.

               (6)

               Fit-12 u t-13 ta’ Diċembru 2002 il-Kunsill Ewropew ta’ Kopenħagen adotta Dikjarazzjoni li tiddikjara li l-arranġamenti “Berlin plus” u l-implimentazzjoni tagħhom ser japplikaw biss għal dawk l-Istati Membri ta’ l-UE li huma wkoll jew membri tan-NATO jew partijiet fis-“Sħubija għall-Paċi”, u li għaldaqstant ikkonkludew ftehim bilaterali dwar is-sigurtà man-NATO,

         IDDEĊIEDA KIF ĠEJ:
   Artikolu 1
   Il-Logutenent Ġeneral Eduardo ZAMARRIPA huwa b’dan maħtur Kap ta’ l-Element ta’ Kmand ta’ l-UE f’Napli għall-operazzjoni militari ta’ l-Unjoni Ewropea fil-Bosnja u Ħerzegovina.
   Artikolu 2
   Din id-Deċiżjoni għandha jkollha effett mill-jum ta’ l-adozzjoni tagħha.

      Magħmul fi Brussel, 25 ta’ Settembru 2007.

            Għall-Kumitat Politiku u ta’ Sigurtà

            Il-President

         C. DURRANT PAIS

      (1)  ĠU L 252, 28.7.2004, p. 10.


title: 2007/259/KE: Deċiżjoni tal-Kunsill tas- 16 ta’ April 2007 li tipprovdi assistenza makro-finanzjarja Komunitarja lill-Moldova

text:
               8.1.2008

               MT

               Il-Ġurnal Uffiċjali ta’ l-Unjoni Ewropea

               468

         DEĊIŻJONI TAL-KUNSILL
   tas-16 ta’ April 2007
   li tipprovdi assistenza makro-finanzjarja Komunitarja lill-Moldova
   (2007/259/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 308 tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew (1),
   Wara li kkonsulta lill-Kumitat Ekonomiku u Finanzjarju,
   Billi:

               (1)

               L-awtoritajiet tal-Moldova huma impenjati lejn l-istabbilizzazzjoni ekonomika u r-riformi strutturali, sostnuti mill-Fond Monetarju Internazzjonali (FMI) permezz ta' arranġament ta' tliet snin taħt il-Faċilità għat-Tnaqqis tal-Faqar u t-Tkabbir (FTFT) li ġiet approvata fil-5 ta' Mejju 2006. Fit-12 ta' Mejju 2006, il-kredituri tal-Klabb ta' Pariġi qablu dwar ristrutturazzjoni tad-dejn uffiċjali bilaterali tal-Moldova taħt il-kondizzjonijiet ta' Houston.

               (2)

               F'Mejju 2004 l-awtoritajiet tal-Moldova adottaw Dokument ta' Strateġija għat-Tkabbir Ekonomiku u għat-Tnaqqis tal-Faqar, li jistabbilixxi prijoritajiet, għall-perijodu medju, għall-azzjoni governattiva.

               (3)

               Il-Moldova, minn naħa waħda, u l-Komunitajiet Ewropea u l-Istati Membri tagħhom, min-naħa l-oħra, iffirmaw Ftehim ta' Sħubija u Koperazzjoni (2), li daħal fis-seħħ fl-1 ta' Lulju 1998.

               (4)

               Ir-relazzjonijiet bejn il-Moldova u l-Unjoni Ewropea qed jiżviluppaw fil-qafas tal-Politika Ewropea tal-Viċinat, li hija mistennija twassal għal integrazzjoni ekonomika aktar fil-fond. L-UE u l-Moldova qablu dwar Pjan ta' Azzjoni għall-Politika Ewropea tal-Viċinat li jidentifika prijoritajiet għall-perijodu qasir u dak medju fir-relazzjonijiet UE-Moldova u l-linji politiċi relatati.

               (5)

               Il-Moldova għandha ħtiġijiet ta' finanzjament sostanzjali li jirriżultaw minn deterjorazzjoni sinifikanti tal-pożizzjoni finanzjarja tagħha,

               (6)

               L-awtoritajiet tal-Moldova talbu assistenza finanzjarja fuq bażi konċessiva mill-Komunitajiet, mill-istituzzjonijiet finanzjarji internazzjonali u minn donaturi bilaterali oħrajn. Addizzjonalment għall-finanzjament mill-FMI u mill-Bank Dinji, għadha trid tiġi koperta lakuna residwa sostanzjali fil-finanzjament sabiex jittejjeb il-bilanċ ta' pagamenti tal-pajjiż, tissaħħaħ il-pożizzjoni tar-riservi tal-pajjiż, u sabiex ikunu sostnuti l-objettivi tal-politika marbutin ma' l-isforzi ta' l-awtoritajiet lejn ir-riforma.

               (7)

               Il-Moldova hija eliġibbli għal self u għotjiet taħt termini ferm favorevoli mill-Bank Dinji u mill-FMI.

               (8)

               F'dawn iċ-ċirkostanzi, l-assistenza makro-finanzjarja Komunitarja lill-Moldova għandha issir disponibbli fil-forma ta' għotja, bħala miżura adegwata sabiex tassisti lill-Moldova f'dan l-istadju kritiku.

               (9)

               Sabiex tiġi żgurata l-protezzjoni effikaċi ta' l-interessi finanzjarji tal-Komunità marbutin ma' din l-assistenza makro-finanzjarja, huwa meħtieġ li jiġu previsti miżuri adegwati mill-Moldova relatati mal-prevenzjoni ta', u mal-ġlieda kontra, il-frodi, il-korruzzjoni u kwalunkwe irregolarità oħra li jolqtu din l-assistenza. Huwa meħtieġ ukoll li jsir provvediment għal kontrolli mill-Kummissjoni u għal verifiki mill-Qorti ta' l-Awdituri.

               (10)

               Ir-rilaxx ta' l-assistenza makro-finanzjarja Komunitarja huwa mingħajr preġudizzju għas-setgħat ta' l-awtorità baġitarja.

               (11)

               L-assistenza makro-finanzjarja Komunitarja għandha tiġi amministrata mill-Kummissjoni f'konsultazzjoni mal-Kumitat Ekonomiku u Finanzjarju,

         IDDEĊIDA KIF ĠEJ:
   Artikolu 1
   1.   Il-Komunità għandha tagħmel disponibbli lill-Moldova assistenza makro-finanzjarja fil-forma ta' għotja sa EUR 45 000 000 bil-ħsieb li ssostni l-bilanċ ta' pagamenti tal-Moldova u ttaffi l-kostrinġimenti finanzjarji fuq l-implimentazzjoni tal-programm ekonomiku tal-gvern.
   2.   L-assistenza makro-finanzjarja Komunitarja għandha tiġi amministrata mill-Kummissjoni f'konsultazzjoni mal-Kumitat Ekonomiku u Finanzjarju u b'mod konsistenti mal-ftehim jew mal-patti li jkunu saru bejn il-Fond Monetarju Internazzjonali (FMI) u l-Moldova.
   3.   L-assistenza makro-finanzjarja Komunitarja għandha ssir disponibbli għal sentejn li jibdew mill-ewwel jum wara d-dħul fis-seħħ ta' din id-Deċiżjoni. Madankollu, jekk iċ-ċirkostanzi jeħtieġu dan, il-Kummissjoni, wara konsultazzjoni mal-Kumitat Ekonomiku u Finanzjarju, tista' tiddeċiedi li testendi l-perijodu ta' disponibbiltà b'massimu ta' sena waħda.
   Artikolu 2
   1.   Il-Kummissjoni hija b'dan mogħtija s-setgħa li tistabbilixxi ma' l-awtoritajiet tal-Moldova, wara konsultazzjoni mal-Kumitat Ekonomiku u Finanzjarju, il-politika ekonomika u l-kondizzjonijiet finanzjarji marbutin ma' l-assistenza makro-finanzjarja, li għandhom jiġu stabbiliti f'Memorandum ta' Ftehim u Ftehim ta' Għotja. Dawk il-kondizzjonijiet għandhom ikunu konsistenti mal-ftehim jew patti msemmija fl-Artikolu 1(2).
   2.   Matul l-implimentazzjoni ta' l-assistenza makro-finanzjarja Komunitarja, il-Kummissjoni għandha tissorvelja l-validità ta' l-arranġamenti finanzjarji, il-proċeduri amministrattivi, u l-mekkaniżmi ta' kontroll, intern u estern, tal-Moldova li huma rilevanti għall-assistenza.
   3.   Il-Kummissjoni għandha tivverifika f'intervalli regolari, f'kollaborazzjoni mal-Kumitat Ekonomiku u Finanzjarju u f'koordinazzjoni ma' l-FMI, li l-linji politiċi ekonomiċi fil-Moldova jkunu kompatibbli ma' l-objettivi ta' l-assistenza u li l-kondizzjonijiet tal-politika ekonomika u dawk finanzjarji li sar ftehim dwarhom ikunu qegħdin jiġu rispettati b'mod sodisfaċenti.
   Artikolu 3
   1.   L-assistenza makro-finanzjarja Komunitarja għandha ssir disponibbli mill-Kummissjoni lill-Moldova fi tliet pagamenti.
   2.   L-ewwel pagament għandu jinħareġ abbażi ta' l-implimentazzjoni sodisfaċenti tal-programm ekonomiku sostnut mill-FMI taħt il-Faċilità għat-Tnaqqis tal-Faqar u t-Tkabbir u tal-Pjan ta' Azzjoni UE-Moldova għall-Politika Ewropea tal-Viċinat.
   3.   It-tieni u t-tielet pagamenti għandhom jinħarġu wkoll abbażi ta' l-implimentazzjoni sodisfaċenti tal-programm ekonomiku sostnut mill-FMI taħt il-Faċilità għat-Tnaqqis tal-Faqar u t-Tkabbir u tal-Pjan ta' Azzjoni UE-Moldova għall-Politika Ewropea tal-Viċinat, u abbażi ta' kwalunkwe miżura oħra miftiehma mal-Kummissjoni kif stabbilit fl-Artikolu 2(1), u mhux anqas minn tliet xhur wara r-rilaxx tal-pagament preċedenti.
   4.   Il-fondi għandhom jitħallsu lill-Bank Nazzjonali tal-Moldova. Ir-riċevitur finali tal-fondi għandu jkun il-Ministeru tal-Finanzi tal-Moldova.
   Artikolu 4
   L-assistenza makro-finanzjarja Komunitarja għandha tiġi implimentata skond id-dispożizzjonijiet tar-Regolament (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-Baġit Ġenerali tal-Komunitajiet Ewropej (3) u r-regoli implimentattivi tiegħu. B'mod partikolari, il-Memorandum ta' Ftehim u l-Ftehim ta' Għotja ma' l-awtoritajiet tal-Moldova għandu jipprovdi għal miżuri adegwati mill-Moldova relatati mal-prevenzjoni ta', u l-ġlieda kontra, il-frodi, il-korruzzjoni u irregolaritajiet oħrajn li jolqtu l-assistenza. Dawn għandhom jipprovdu wkoll għal kontrolli mill-Kummissjoni, inkluż l-Uffiċju Ewropew Kontra l-Frodi, bid-dritt li jsiru kontrolli u ispezzjonijiet fuq il-post, u li jsiru verifiki mill-Qorti ta' l-Awdituri, fejn ikun il-każ, fuq il-post.
   Artikolu 5
   Sal-31 ta' Awissu ta' kull sena l-Kummissjoni għandha tippreżenta rapport lill-Parlament Ewropew u lill-Kunsill, li jinkludi evalwazzjoni ta' l-implimentazzjoni ta' din id-Deċiżjoni fis-sena preċedenti. Ir-rapport għandu jindika l-konnessjoni bejn il-kondizzjonijiet tal-linja politika stabbiliti fl-Artikolu 2(1), il-prestazzjoni kurrenti, ekonomika u fiskali, tal-Moldova u d-deċiżjoni tal-Kummissjoni li tirrilaxxa l-pagamenti ta' l-assistenza.
   Artikolu 6
   Din id-Deċiżjoni għandha tibda jkollha effett fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.

      Magħmul fil-Lussemburgu, 16 ta’ April 2007.

            Ghall-Kunsill

            Il-President

         H. SEEHOFER

      (1)  Opinjoni mogħtija fl-14 ta' Frar 2007 (għadha ma ġietx pubblikata fil-Ġurnal Uffiċjali).

      (2)  ĠU L 181, 24.6.1998, p. 3.

      (3)  ĠU L 248, 16.9.2002, p. 1. Ir-Regolament kif emendat l-aħħar bir-Regolament (KE, Euratom) Nru 1995/2006 (ĠU L 390, 30.12.2006, p. 1).


title: 2005/697/KE: Deċiżjoni tal-Kummissjoni tat- 12 ta' Settembru 2005 li temenda d-Deċiżjoni 2000/745/KE li taċċetta impenji offruti f'rabta mal-proċedimenti ta' anti-dumping u anti-sussidju dwar importazzjonijiet ta' polyethylene terephthalate (PET) li joriġinaw, inter alia, fl-Indja.

text:
               2.12.2008

               MT

               Il-Ġurnal Uffiċjali ta’ l-Unjoni Ewropea

               121

         DEĊIŻJONI TAL-KUMMISSJONI
   tat-12 ta' Settembru 2005
   li temenda d-Deċiżjoni 2000/745/KE li taċċetta impenji offruti f'rabta mal-proċedimenti ta' anti-dumping u anti-sussidju dwar importazzjonijiet ta' polyethylene terephthalate (PET) li joriġinaw, inter alia, fl-Indja.
   (2005/697/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1)(ir-“Regolament AD bażiku”), u b'mod partikolari l-Artikolu 8 tiegħu,
   Wara li kkunsidrat ir-Regolament tal-Kunsill (KE) Nru 2026/97 tas-6 ta' Ottubru 1997 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (2)(ir-“Regolament AS bażiku”), u b'mod partikolari l-Artikoli 13 u 15 tiegħu,
   Wara li kkonsultat il-Kumitat Konsultattiv,
   Billi:
   A.   PROĊEDURA

               (1)

               Bir-Regolament (KE) Nru 2604/2000 (3), il-Kunsill impona dazji definittivi anti-dumping fuq importazzjonijiet fil-Komunità ta' ċertu polyethylene terephthalate (“PET”) li joriġina, inter alia, fl-Indja. Importazzjonijiet ta' PET esportat minn kumpaniji li minnhom ġie aċċettat impenn ġew eżentati minn dan id-dazju skont l-Artikolu 2(1) ta' dan ir-Regolament.

               (2)

               Bir-Regolament (KE) Nru 2603/2000 (4), il-Kunsill impona dazji anti-dumping definittivi fuq importazzjonijiet fil-Komunità ta' ċertu polyethylene terephthalate (“PET”) li joriġina, inter alia, fl-Indja. Importazzjonijiet ta' PET esportat minn kumpaniji li minnhom ġie aċċettat impenn ġew eżentati minn dan id-dazju skont l-Artikolu 2(1) ta' dan ir-Regolament.

               (3)

               Fid-29 ta' Novembru 2000, il-Kummissjoni adottat id-Deċiżjoni 2000/745/KE (5), hi u taċċetta impenji offruti b'konnessjoni maż-żewġ proċedimenti msemmija hawn fuq mill-esportaturi msemmija fl-Artikolu 1 ta' din id-Deċiżjoni.

               (4)

               Fit-12 ta' Jannar 2005, il-Kummissjoni, bir-Regolament (KE) Nru 33/2005 (6) ħabbret il-bidu ta' “reviżjoni fir-rigward ta' esportatur ġdid” skont l-Artikolu 11(4) tar-Regolament AD bażiku.

               (5)

               Fl-istess waqt u għall-istess raġunijiet, il-Kummissjoni tat bidu għal reviżjoni aċċellerata tar-Regolament tal-Kunsill (KE) Nru 2603/2000 (7) skont l-Artikolu 20 tar-Regolament AS bażiku.

               (6)

               Is-sejbiet definittivi u l-konklużjonijiet tal-investigazzjonijiet huma stabbiliti fir-Regolament tal-Kunsill (KE) Nru 1646/2005 (8) li jemenda r-Regolament (KE) Nru 2604/2000 u fir-Regolament tal-Kunsill (KE) Nru 2603/2000 (9) li jemenda r-Regolament (KE) Nru 2603/2000.

         B.   IMPENN

               (7)

               Wara l-iżvelar li permezz tiegħu South Asian Petrochem Ltd (“SAPL”) (“il-kumpanija”) ingħarrfet bil-fatti u l-konsiderazzjonijiet li fuq il-bażi tagħhom kien hemm il-ħsieb li jiġi impost id-dazju emendat definittiv ta' anti-dumping u d-dazju kumpensatorju fuq l-importazzjonijiet tagħha fil-Komunità, il-kumpanija offriet prezz b'impenn skont l-Artikolu 8(1) tar-Regolament AD bażiku u l-Artikolu 13(1) tar-Regolament AS bażiku. F'dak l-impenn, il-produttur esportatur offra li jbigħ il-prodott ikkonċernat bil-livelli ta' prezz jew b'livelli ogħla biex b'hekk jiġu eliminati l-effetti ta' ħsara ta' dumping u sussidju.

               (8)

               Il-kumpanija se tipprovdi wkoll lill-Kummissjoni b'tagħrif regolari u fid-dettall dwar l-esportazzjonijiet tagħha lejn il-Komunità u dan ifisser li l-impenn jista' jiġi ssorveljat b'mod effettiv mill-Kummissjoni. Barra minn hekk, l-istruttura tal-bejgħ ta' din il-kumpanija hija tali li l-Kummissjoni tqis li r-riskju ta' evażjoni mill-impenn miftiehem huwa limitat.

               (9)

               Fid-dawl ta' dan, l-impenn offrut minn South Asian Petrochem Ltd (“SAPL”) huwa aċċettabbli.

               (10)

               Biex il-Kummissjoni tkun tista' tissorvelja b'mod effettiv il-konformità tal-kumpanija mal-impenn meħud, meta t-talba għar-rilaxx fiċ-ċirkolazzjoni ħielsa skont l-impenn tiġi ppreżentata lill-awtorità doganali rilevanti, l-eżenzjoni mid-dazju se tkun marbuta ma' preżentazzjoni ta' fattura li jkun fiha mill-inqas dawk il-punti ta' tagħrif elenkati fl-Anness tar-Regolament (KE) 2604/2000. Dan il-livell ta' tagħrif huwa wkoll meħtieġ biex l-awtoritajiet doganali jkunu jistgħu jiżguraw b'biżżejjed ċertezza li l-kunsinna tikkorrispondi mad-dokumenti kummerċjali. Fejn fattura bħal din ma tiġix ppreżentata, jew meta ma tkunx tikkorrispondi mal-prodott ippreżentat lid-dwana, se titħallas ir-rata xierqa ta' dazju anti-dumping u kumpensatorju.

               (11)

               F'każ li jkun hemm ksur jew irtirar mill-impenn, jew jekk ikun hemm raġuni biex wieħed jaħseb li l-impenn qiegħed jinkiser, jista' jiġi impost dazju provviżorju jew definittiv skont l-Artikolu 8(9) u (10) tar-Regolament AD bażiku u, fejn ikun applikabbli, skont l-Artikolu 13(9) u (10) tar-Regolament AS bażiku.

         ADOTTAT DIN ID-DEĊIŻJONI:
   Artikolu 1
   It-tabella fl-Artikolu 1 tad-Deċiżjoni 2000/745/KE hija b'dan emendata billi jiżdied dan li ġej:

                  Pajjiż

                  Produttur

                  Kodiċi Addizzjonali Taric

                  “L-Indja

                  South Asian Petrochem Ltd (‘SAPL’)

                  A 585 ”

   Artikolu 2
   Din id-Deċiżjoni għandha tidħol fis-seħħ l-għada tal-pubblikazzjoni tagħha f'Il-Ġurnal Uffiċjali ta' l-Unjoni Ewropea.

      Magħmula fi Brussell, 12 ta' Settembru 2005.

            Għall-Kummissjoni

         Peter MANDELSON

            Membru tal-Kummissjoni

      (1)  ĠU L 56, 6.3.1996, p. 1. Ir-Regolament kif emendat l-aħħar bir-Regolament (KE) Nru 461/2004 (ĠU L 77, 13.3.2004, p. 12).

      (2)  ĠU L 288, 21.10.1997, p. 1. Ir-Regolament kif emendat l-aħħar bir-Regolament (KE) Nru 461/2004 (ĠU L 77, 13.3.2004, p. 12).

      (3)  ĠU L 301, 30.11.2000, p. 21. Ir-Regolament kif emendat l-aħħar bir-Regolament (KE) Nru 823/2004 (ĠU L 127, 29.4.2004, p. 7).

      (4)  ĠU L 301, 30.11.2000, p. 1. Ir-Regolament kif emendat l-aħħar bir-Regolament (KE) Nru 822/2004 (ĠU L 127, 29.4.2004, p. 3).

      (5)  ĠU L 301, 30.11.2000, p. 88. Id-Deċiżjoni kif emendata l-aħħar bid-Deċiżjoni (KE) Nru 2002/232/KE (ĠU L 78, 21.3.2002, p. 12).

      (6)  ĠU L 8, 12.1.2005, p. 9.

      (7)  ĠU C 8, 12.1.2005, p. 2.

      (8)  Ara paġna 10 ta' dan il-Ġurnal Uffiċjali

      (9)  Ara paġna 1 ta' dan il-Ġurnal Uffiċjali


title: 2008/29/KE: Deċiżjoni tal-Parlament Ewropew u tal-Kunsill tat- 18 ta’ Diċembru 2007 li temenda l-Ftehima Interistituzzjonali tas- 17 ta’ Mejju 2006 dwar id-dixxiplina baġitarja u l-amministrazzjoni finanzjarja fis-sod fir-rigward tal-qafas finanzjarju multiannwali

text:
               10.1.2008

               MT

               Il-Ġurnal Uffiċjali ta’ l-Unjoni Ewropea

               L 6/7

         DEĊIŻJONI TAL-PARLAMENT EWROPEW U TAL-KUNSILL
   tat-18 ta’ Diċembru 2007
   li temenda l-Ftehima Interistituzzjonali tas-17 ta’ Mejju 2006 dwar id-dixxiplina baġitarja u l-amministrazzjoni finanzjarja fis-sod fir-rigward tal-qafas finanzjarju multiannwali
   (2008/29/KE)
   IL-PARLAMENT EWROPEW U L-KUNSILL TA' L-UNJONI EWROPEA,
   Wara li kkunsidraw il-Ftehima Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja fis-sod (1), u b'mod partikolari l-Punti 21, 22, l-ewwel u t-tieni subparagrafi, u 23 tiegħu,
   Wara li kkunsidraw il-proposta tal-Kummissjoni,
   Billi:

               (1)

               Fil-laqgħa ta' konċiljazzjoni tat-23 ta’ Novembru 2007, iż-żewġ naħat ta' l-awtorità baġitarja qablu li jipprovdu parti mill-finanzi meħtieġa għas-Sistema Globali Ewropea ta' Navigazzjoni Satellitari (EGNOS – GALILEO) permezz ta' reviżjoni tal-qafas finanzjarju multiannwali 2007–2013 skond il-Punti 21, 22 u 23 tal-Ftehima Interistituzzjonali, biex jiżdiedu l-limiti massimi ta' l-approprjazzjonijiet għall-impenji taħt is-sottointestatura 1a għas-snin 2008 sa 2013 bl-ammont ta' EUR 1 600 miljun fil-prezzijiet attwali. Din iż-żieda tkun ibbilanċjata bit-tnaqqis tal-limitu għall-approprjazzjonijiet għall-impenji taħt l-Intestatura 2 għas-sena 2007 bl-istess ammont.

               (2)

               Sabiex tinżamm relazzjoni xierqa bejn l-impenji u l-ħlas, il-limiti annwali għall-ħlas ta' l-approprjazzjonijiet se jiġu aġġustati. L-aġġustament se jkun newtrali.

               (3)

               L-Anness I tal-Ftehima Interistituzzjonali dwar id-dixxiplina baġitarja u l-amministrazzjoni finanzjarja fis-sod għandha għalhekk tiġi emendata kif xieraq (2),

         IDDEĊIDEW KIF ĠEJ:
   Artikolu Uniku
   L-Anness I tal-Ftehim Interistituzzjonali dwar id-dixxiplina baġitarja u l-amministrazzjoni finanzjarja fis-sod huwa sostitwit mill-Anness ta’ din id-Deċiżjoni.

      Magħmula fi Brussell, 18 ta’ Diċembru 2007.

            Għall-Parlament Ewropew

            Il-President

         H.-G. PÖTTERING

            Għall-Kunsill

            Il-President

         M. LOBO ANTUNES

      (1)  ĠU C 139, 14.6.2006, p. 1.

      (2)  Għal dan il-għan, iċ-ċifri li jirriżultaw mill-ftehima msemmija hawn fuq huma maqluba għall-prezzijiet ta' l-2004.

      ANNESS
      QAFAS FINANZJARJU 2007-2013 (rivedut)

                  (EUR miljun - prezzijiet ta' l-2004)

                  APPROPRIJAZZJONIJIET TA' IMPENN

                  2007

                  2008

                  2009

                  2010

                  2011

                  2012

                  2013

                  Total 2007-2013

                              1.

                              Tkabbir Sostenibbli

                  51 267

                  52 913

                  54 071

                  54 860

                  55 379

                  56 845

                  58 256

                  383 591

                              1a

                              Kompetittività għat-Tkabbir u l-Impjiegi

                  8 404

                  9 595

                  10 209

                  11 000

                  11 306

                  12 122

                  12 914

                  75 550

                              1b

                              Koeżjoni għat-Tkabbir u l-Impjiegi

                  42 863

                  43 318

                  43 862

                  43 860

                  44 073

                  44 723

                  45 342

                  308 041

                              2.

                              Preservazzjoni u Mmanniġġar ta' Riżorsi Naturali

                  53 478

                  54 322

                  53 666

                  53 035

                  52 400

                  51 775

                  51 161

                  369 837

                  li minnhom: infiq li għandu x'jaqsam mas-suq u ħlasijiet diretti

                  43 120

                  42 697

                  42 279

                  41 864

                  41 453

                  41 047

                  40 645

                  293 105

                              3.

                              Ċittadinanza, libertà, sigurtà u ġustizzja

                  1 199

                  1 258

                  1 380

                  1 503

                  1 645

                  1 797

                  1 988

                  10 770

                              3a

                              Libertà, Sigurtà u Ġustizzja

                  600

                  690

                  790

                  910

                  1 050

                  1 200

                  1 390

                  6 630

                              3b

                              Ċittadinanza

                  599

                  568

                  590

                  593

                  595

                  597

                  598

                  4 140

                              4.

                              L-UE bħala attur dinji

                  6 199

                  6 469

                  6 739

                  7 009

                  7 339

                  7 679

                  8 029

                  49 463

                              5.

                              Amministrazzjoni (1)

                  6 633

                  6 818

                  6 973

                  7 111

                  7 255

                  7 400

                  7 610

                  49 800

                              6.

                              Kumpensi

                  419

                  191

                  190

                  800

                  TOTAL TA' APPROPRIJAZZJONIJIET TA' IMPENN

                  119 195

                  121 971

                  123 019

                  123 518

                  124 018

                  125 496

                  127 044

                  864 261

                  bħala persentaġġ tal-GNI

                  1,10  %

                  1,08  %

                  1,07  %

                  1,04  %

                  1,03  %

                  1,02  %

                  1,01  %

                  1,048  %

                  TOTAL TA' APPROPRIJAZZJONIJIET TA' IMPENN

                  115 142

                  119 805

                  112 182

                  118 549

                  116 178

                  119 659

                  119 161

                  820 676

                  bħala persentaġġ tal-GNI

                  1,06  %

                  1,06  %

                  0,97  %

                  1,00  %

                  0,97  %

                  0,97  %

                  0,95  %

                  1,00  %

                  Marġni disponibbli

                  0,18  %

                  0,18  %

                  0,27  %

                  0,24  %

                  0,27  %

                  0,27  %

                  0,29  %

                  0,24  %

                  Limitu Massimu ta' Riżorsi Proprji bħala persentaġġ tal-GNI

                  1,24  %

                  1,24  %

                  1,24  %

                  1,24  %

                  1,24  %

                  1,24  %

                  1,24  %

                  1,24  %

         (1)  L-infiq fuq pensjonijiet inkluż taħt il-limitu massimu għal din l-intestatura huwa kkalkulat nett mill-kontribuzzjonijiet ta' l-istaff għall-iskema rilevanti, fil-limitu ta' € 500 miljun bil-prezzijiet ta' l-2004 għall-perijodu 2007-2013.


title: Deċiżjoni (UE) 2017/864 tal-Parlament Ewropew u tal-Kunsill tas-17 ta' Mejju 2017 dwar Sena Ewropea tal-Wirt Kulturali (2018)

text:
               20.5.2017

               MT

               Il-Ġurnal Uffiċjali tal-Unjoni Ewropea

               L 131/1

         DEĊIŻJONI (UE) 2017/864 TAL-PARLAMENT EWROPEW U TAL-KUNSILL
   tas-17 ta' Mejju 2017
   dwar Sena Ewropea tal-Wirt Kulturali (2018)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 167 tiegħu,
   Wara li kkunsidraw il-proposta mill-Kummissjoni Ewropea,
   Wara li l-abbozz tal-att leġislattiv intbagħat lill-parlamenti nazzjonali,
   Wara li kkunsidraw l-opinjoni tal-Kumitat tar-Reġjuni (1),
   Filwaqt li jaġixxu skont il-proċedura leġislattiva ordinarja (2),
   Billi:

               (1)

               L-ideali, il-prinċipji u l-valuri integrati fil-wirt kulturali tal-Ewropa jikkostitwixxu sors kondiviż ta' tifkira, fehim, identità, djalogu, koeżjoni u kreattività għall-Ewropa. Il-wirt kulturali għandu rwol fl-Unjoni Ewropea u l-preambolu għat-Trattat dwar l-Unjoni Ewropea (TUE) jgħid li l-firmatarji ġew ispirati mill-wirt kulturali, reliġjuż u umanist tal-Ewropa.

               (2)

               L-Artikolu 3(3) tat-TUE jgħid li l-Unjoni għandha tirrispetta r-rikkezza tad-diversità kulturali u lingwistika tagħha, u għandha tiżgura li jitħares u jkun żviluppat il-wirt kulturali Ewropew.

               (3)

               L-Artikolu 167 tat-Trattat dwar il-Funzjonament tal-Unjoni Ewropea (TFUE) jagħti lill-Unjoni l-kompitu li tikkontribwixxi għat-trawwim tal-kulturi tal-Istati Membri, filwaqt li tirrispetta d-diversità nazzjonali u reġjonali tagħhom u fl-istess waqt tirriżalta l-wirt kulturali komuni. Jenħtieġ li l-azzjoni tal-Unjoni jkollha l-mira li tħeġġeġ il-kooperazzjoni bejn l-Istati Membri u, jekk jenħtieġ, tappoġġa u tissupplimenta l-azzjoni tagħhom fl-oqsma, fost l-oħrajn, tat-titjib fit-tagħrif u fit-tixrid tal-kultura u l-istorja tal-popli Ewropej, u tal-konservazzjoni u l-protezzjoni tal-wirt kulturali Ewropew sinifikanti.

               (4)

               Kif enfasizzat mill-Kummissjoni fil-komunikazzjoni tagħha tat-22 ta' Lulju 2014 intitolata “Lejn approċċ integrat għall-Ewropa lejn il-wirt kulturali”, il-wirt kulturali għandu jiġi kkunsidrat bħala riżorsa kondiviża u ġid komuni miżmum għall-ġenerazzjonijiet futuri. Għaldaqstant hija r-responsabbiltà komuni tal-partijiet ikkonċernati kollha li jieħdu ħsieb il-wirt kulturali.

               (5)

               Il-wirt kulturali huwa ta' valur kbir għas-soċjetà Ewropea mil-lat kulturali, ambjentali, soċjali u ekonomiku. Għalhekk, il-ġestjoni sostenibbli tiegħu tikkostitwixxi għażla strateġika għas-seklu wieħed u għoxrin, kif enfasizzat mill-Kunsill fil-konklużjonijiet tiegħu tal-21 ta' Mejju 2014 (3). Il-kontribut tal-wirt kulturali f'termini ta' ħolqien ta' valuri, ħiliet u impjiegi, u kwalità tal-ħajja hu ssottovalutat.

               (6)

               Il-wirt kulturali huwa fil-qalba tal-Aġenda Ewropea għall-kultura (4) u jikkontribwixxi għall-għanijiet tagħha, li huma l-promozzjoni tad-diversità kulturali u d-djalogu interkulturali, il-promozzjoni tal-kultura bħala katalizzatur għall-kreattività, u l-promozzjoni tal-kultura bħala element vitali fir-relazzjonijiet internazzjonali tal-Unjoni. Huwa wkoll wieħed mill-erba' prijoritajiet għal kooperazzjoni Ewropea dwar il-kultura għall-perijodu 2015-2018, kif stabbilit fil-Pjan ta' Ħidma għall-Kultura attwali, adottat mill-Kunsill u mir-Rappreżentanti tal-Gvernijiet tal-Istati Membri, li ltaqgħu fi ħdan il-Kunsill, fil-25 ta' Novembru 2014 (5).

               (7)

               Il-Kunsill, fil-konklużjonijiet tiegħu tal-21 ta' Mejju 2014, iddikjara li l-wirt kulturali jħaddan firxa wiesgħa ta' riżorsi li ntirtu mill-imgħoddi fil-forom u l-aspetti kollha — tanġibbli, mhux tanġibbli u diġitali (imwielda fl-era diġitali u diġitalizzati), inklużi monumenti, siti, pajsaġġi, ħiliet, prattiki, għarfien u espressjonijiet ta' kreattività umana, kif ukoll kollezzjonijiet ikkonservati u amministrati minn korpi pubbliċi u privati bħal mużewijiet, libreriji u arkivji. Il-wirt kulturali jinkludi wkoll il-wirt ċinematografiku.

               (8)

               Il-wirt kulturali ssawwar tul is-sekli bis-saħħa tal-interazzjoni bejn l-espressjonijiet kulturali tad-diversi ċivilizzazzjonijiet li ppopolaw l-Ewropa. Sena Ewropea tal-Wirt Kulturali tgħin biex tħeġġeġ u tavvanza fehim tal-importanza tal-protezzjoni u l-promozzjoni tad-diversità tal-espressjonijiet kulturali. Mod kif jinkiseb dan il-fehim jista' jkun permezz ta' programmi edukattivi u ta' sensibilizzazzjoni pubblika akbar, f'konformità mal-obbligi stabbiliti fil-Konvenzjoni tal-Unesco dwar il-Protezzjoni u l-Promozzjoni tad-Diversità tal-Espressjonijiet Kulturali tal-2005, li l-Unjoni u l-Istati Membri tagħha huma parti minnha.

               (9)

               B'konformità mal-Artikolu 30 tal-Konvenzjoni tan-Nazzjonijiet Uniti dwar id-Drittijiet ta' Persuni b'Diżabbiltà, li l-Unjoni u ħafna mill-Istati Membri huma parti minnha il-Partijiet għall-Konvenzjoni jagħrfu d-dritt ta' persuni b'diżabbiltà li jieħdu sehem fuq bażi ugwali mal-oħrajn fil-ħajja kulturali, u għandhom jieħdu miżuri xierqa biex jiżguraw li persuni b'diżabbiltà, fost l-oħrajn, igawdu l-aċċess għal postijiet fejn isiru attivitajiet jew servizzi kulturali, bħal ma huma teatri, mużewijiet, ċinema, libreriji u servizzi turistiċi, u, sa fejn hu possibbli, igawdu aċċess għal monumenti u siti ta' importanza kulturali u nazzjonali.

               (10)

               Il-Premju Ewropew għall-Belt Aċċessibbli wera li huwa kemm fattibbli kif ukoll prattika tajba biex il-wirt kulturali tal-bliet nagħmluh aċċessibbli, b'modi li jirrispettaw in-natura u l-valuri tagħhom, għall-persuni b'diżabbiltà, persuni anzjani u dawk b'mobbiltà mnaqqsa jew tipi oħrajn ta' nuqqasijiet temporanji.

               (11)

               Il-wirt kulturali għandu rwol importanti għall-koeżjoni tal-komunità fi żmien meta d-diversità kulturali qed tiżdied fis-soċjetajiet Ewropej. Is-siti li ngħataw iċ-Ċertifikat tal-Patrimonju Ewropew għandhom dimensjoni Ewropea qawwija, peress li ntgħażlu minħabba r-rwol tagħhom fl-istorja Ewropea. Flimkien mal-Bliet Kapitali Ewropej tal-Kultura, dawk is-siti jsaħħu s-sens ta' appartenenza taċ-ċittadini Ewropej għal spazju Ewropew komuni. Għaldaqstant, jenħtieġ jinstabu l-komplementarjetajiet mas-Sena Ewropea tal-Wirt Kulturali. L-approċċi parteċipatorji u interkulturali ġodda għall-politiki dwar il-wirt u l-inizjattivi edukattivi li jattribwixxu dinjità ugwali lill-forom kollha ta' wirt kulturali għandhom il-potenzjal li jżidu l-fiduċja, ir-rikonoxximent reċiproku u l-koeżjoni soċjali, kif uriet il-kooperazzjoni internazzjonali fil-qafas tal-Kunsill tal-Ewropa.

               (12)

               Ir-rwol tal-wirt kulturali huwa rikonoxxut ukoll fl-Aġenda 2030 tan-NU għall-Iżvilupp Sostenibbli (“Aġenda 2030”), li tirrikonoxxi ċ-ċittadinanza globali, id-diversità kulturali u d-djalogu interkulturali bħala prinċipji predominanti tal-iżvilupp sostenibbli. L-Aġenda 2030 tirrikonoxxi li l-kulturi u ċ-ċivilizzazzjonijiet kollha jistgħu jikkontribwixxu għal żvilupp sostenibbli u huma fatturi kruċjali ta' dan l-iżvilupp. Il-kultura hija msemmija espliċitament f'diversi Għanijiet ta' Żvilupp Sostenibbli tal-Agenda 2030, b'mod partikolari Għan 11 (bliet-wirt), kif ukoll Għan 4 (edukazzjoni), u, fir-rigward tat-turiżmu, Għan 8 (tkabbir sostenibbli) u Għan 12 (mudelli ta' konsum).

               (13)

               Rikonoxximent akbar fil-livell internazzjonali tal-ħtieġa li l-valuri tan-nies u tal-bnedmin jitqiegħdu fiċ-ċentru ta' kunċett imkabbar u transdixxiplinarju ta' wirt kulturali jsaħħaħ il-ħtieġa li jitrawwem aċċess usa' għall-wirt kulturali, fost l-oħrajn, fid-dawl tal-effetti pożittivi tagħha fuq il-kwalità tal-ħajja. Tali aċċess usa' jista' jinkiseb billi jintlaħqu udjenzi differenti u billi tiżdied l-aċċessibilità għal postijiet, bini, prodotti, u servizzi, b'kunsiderazzjoni tal-ħtiġijiet speċjali u l-implikazzjonijiet tal-bidla demografika.

               (14)

               Il-politiki għall-manutenzjoni, ir-restawr, il-konservazzjoni, l-użu mill-ġdid, l-aċċessibilità u l-promozzjoni ta' wirt kulturali u servizzi relatati huma primarjament responsabilitajiet nazzjonali, reġjonali jew lokali. Madankollu, il-wirt kulturali għandu dimensjoni Ewropea ċara li hija indirizzata, flimkien mal-politika kulturali, permezz ta' politiki oħra tal-Unjoni bħall-edukazzjoni, l-agrikoltura u l-iżvilupp rurali, l-iżvilupp reġjonali, il-koeżjoni soċjali, l-affarijiet marittimi, l-ambjent, it-turiżmu, l-aġenda diġitali, ir-riċerka u l-innovazzjoni, u l-komunikazzjoni.

               (15)

               Is-sena 2018 għandha importanza simbolika u storika għall-Ewropa u l-wirt kulturali tagħha, peress li tfakkar għadd ta' avvenimenti sinifikanti bħall-100 anniversarju minn tmiem l-Ewwel Gwerra Dinjija u l-indipendenza ta' bosta Stati Membri kif ukoll l-400 anniversarju mill-bidu tal-Gwerra tat-Tletin Sena. Għaldaqstant, is-Sena Ewropea tal-Wirt Kulturali tista' toffri opportunitajiet biex il-preżent jinftiehem aħjar permezz ta' fehim aktar rikk u kondiviż tal-passat.

               (16)

               Bil-għan li l-potenzjal tal-wirt kulturali jintlaħaq b'mod sħiħ għas-soċjetajiet u l-ekonomiji Ewropej, is-salvagwardja, it-titjib u l-ġestjoni tal-wirt kulturali jeħtieġu governanza effikaċi u parteċipattiva (jiġifieri fuq diversi livelli u minn diversi partijiet ikkonċernati) u kooperazzjoni transsettorjali msaħħa, kif iddikjarat mill-Kunsill fil-konklużjonijiet tiegħu tal-25 ta' Novembru 2014 (6). Tali governanza u kooperazzjoni jinvolvu l-partijiet ikkonċernati kollha, inklużi l-awtoritajiet pubbliċi, is-settur tal-wirt kulturali, l-atturi privati u l-organizzazzjonijiet tas-soċjetà ċivili, bħal NGOs u organizzazzjonijiet fis-settur tal-volontarjat.

               (17)

               Barra minn hekk, fil-konklużjonijiet tiegħu tal-25 ta' Novembru 2014, il-Kunsill stieden lill-Kummissjoni biex tikkunsidra li tippreżenta proposta għal Sena Ewropea tal-Wirt Kulturali.

               (18)

               Fir-riżoluzzjoni tiegħu tat-8 ta' Settembru 2015, il-Parlament Ewropew irrakkomanda d-deżinjazzjoni, preferibbilment għall-2018, ta' Sena Ewropea tal-Wirt Kulturali.

               (19)

               Fl-opinjoni tiegħu tas-16 ta' April 2015 (7), il-Kumitat tar-Reġjuni laqa' s-sejħa tal-Kunsill sabiex tiġi kkunsidrata “Sena Ewropea tal-Wirt Kulturali”, filwaqt li saħaq fuq il-kontribut tagħha fil-kisba tal-għanijiet kondiviżi fil-kuntest pan-Ewropew.

               (20)

               Id-dikjarazzjoni ta' Sena Ewropea tal-Wirt Kulturali hija mod effikaċi biex jiżdied l-għarfien tal-pubbliku, tinxtered l-informazzjoni dwar l-prattiki tajba, jiġu promossi d-dibattitu pubbliku, ir-riċerka u l-innovazzjoni u tittejjeb il-kapaċità għall-ġbir u l-analiżi tal-evidenza kwalitattiva u d-data kwantitattiva, inkluża l-istatistika, dwar l-impatt soċjali u ekonomikutal-wirt kulturali. Permezz tal-ħolqien ta' ambjent għall-promozzjoni simultanja ta' dawn l-għanijiet fil-livell tal-Unjoni, nazzjonali, reġjonali u lokali, sinerġija akbar u użu aħjar tar-riżorsi jistgħu jinkisbu. F'dak ir-rigward, il-Kummissjoni jenħtieġ tipprovdi informazzjoni f'waqtha u tikkoopera mill-qrib mal-Parlament Ewropew, il-Kunsill u l-Istati Membri, il-Kumitat tar-Reġjuni u l-korpi u l-assoċjazzjonijiet attivi fil-qasam tal-wirt kulturali fil-livell tal-Unjoni. Bil-għan li jiġi żgurat li l-attivitajiet żviluppati għas-Sena Ewropea tal-Wirt Kulturali jkollhom dimensjoni Ewropea, l-Istati Membri jitħeġġu wkoll jikkollaboraw ma' xulxin.

               (21)

               Il-wirt kulturali huwa wkoll qasam ta' intervent f'diversi programmi fil-qasam tar-relazzjonijiet esterni, primarjament, iżda mhux esklużivament, fil-Lvant Nofsani. Il-promozzjoni tal-valur tal-wirt kulturali hija wkoll reazzjoni għad-distruzzjoni intenzjonata tat-teżori kulturali fiż-żoni ta' kunflitt, kif enfasizzat mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u l-Kummissjoni fil-komunikazzjoni konġunta tat-8 ta' Ġunju 2016 intitolata “Lejn Strateġija tal-UE għal relazzjonijiet kulturali internazzjonali”. Huwa importanti li tkun żgurata l-komplementarjetà bejn is-Sena Ewropea tal-Wirt Kulturali u l-inizjattivi tar-relazzjonijiet esterni kollha żviluppati fi ħdan oqfsa adegwati. Jenħtieġ li l-azzjonijiet għall-protezzjoni u l-promozzjoni tal-wirt kulturali taħt strumenti ta' relazzjonijiet esterni rilevanti, fost l-oħrajn, jirriflettu l-interess reċiproku assoċjat mal-iskambju ta' esperjenzi u valuri ma' pajjiżi terzi. Jenħtieġ li s-Sena Ewropea tal-Wirt Kulturali tippromwovi l-għarfien reċiproku, ir-rispett u l-fehim tal-kulturi rispettivi.

               (22)

               Jenħtieġ li l-pajjiżi kandidati u l-pajjiżi kandidati potenzjali jkunu assoċjati mill-qrib ma' azzjonijiet taħt is-Sena Ewropea tal-Wirt Kulturali. Jenħtieġ jintalab ukoll, kif ikun xieraq, l-involviment tal-pajjiżi li jaqgħu fi ħdan l-għan tal-Politika Ewropea tal-Viċinat u pajjiżi sħab oħrajn. Tali involviment jista' jinkiseb taħt l-oqfsa rilevanti għall-kooperazzjoni u d-djalogu, b'mod partikolari fil-kuntest tad-djalogu tas-soċjetà ċivili bejn l-Unjoni u dawk il-pajjiżi.

               (23)

               Is-salvagwardja, il-konservazzjoni u t-titjib tal-wirt kulturali tal-Ewropa jaqgħu taħt l-għanijiet ta' programmi eżistenti tal-Unjoni. Għaldaqstant, Sena Ewropea tal-Wirt Kulturali tista' tiġi implimentata bl-użu ta' dawk il-programmi skont id-dispożizzjonijiet eżistenti tagħhom u billi jiġu stabbiliti prijoritajiet ta' finanzjament fuq bażi annwali jew pluriennali. Il-programmi u l-politiki f'oqsma bħall-kultura, l-edukazzjoni, l-iżvilupp agrikolu u rurali, l-iżvilupp reġjonali, il-koeżjoni soċjali, l-affarijiet marittimi, l-ambjent, it-turiżmu, l-Istrateġija tas-Suq Uniku Diġitali, ir-riċerka u l-innovazzjoni, u l-komunikazzjoni jikkontribwixxu direttament u indirettament għall-protezzjoni, it-tisħiħ, l-użu mill-ġdid innovattiv u l-promozzjoni tal-wirt kulturali tal-Ewropea, u jistgħu jappoġġaw is-Sena Ewropea tal-Wirt Kulturali skont l-oqfsa legali rispettivi tagħhom. Jaf jitqiesu l-kontributi nazzjonali li jikkomplementaw il-kofinanzjament fil-livell tal-Unjoni, fosthom permezz ta' mekkaniżmi ta' finanzjament flessibbli bħas-sħubijiet bejn is-settur pubbliku u dak privat jew il-finanzjament kollettiv (crowd funding), bil-għan li jiġu appoġġati l-għanijiet tas-Sena Ewropea tal-Wirt Kulturali.

               (24)

               Jenħtieġ li l-interessi finanzjarji tal-Unjoni jitħarsu permezz ta' miżuri proporzjonali tul iċ-ċiklu tal-infiq kollu kemm hu, li jinkludi l-prevenzjoni, il-kxif u l-investigazzjoni tal-irregolaritajiet, l-irkupru tal-fondi mitlufa, imħallsa bi żball jew użati ħażin u, fejn xieraq, il-pieni amministrattivi u finanzjarji.

               (25)

               Din id-Deċiżjoni tistabbilixxi pakkett finanzjarju għat-tul kollu tas-Sena Ewropea tal-Wirt Kulturali, li għandu jikkostitwixxi l-ammont primarju ta' referenza, skont it-tifsira tal-Punt 17 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (8), għall-Parlament Ewropew u l-Kunsill tul il-proċedura baġitarja annwali.

               (26)

               Minħabba li l-għanijiet ta' din id-Deċiżjoni, jiġifieri li jitħeġġeġ l-iskambju u l-apprezzament tal-wirt kulturali tal-Ewropa, li jiżdied l-għarfien dwar l-istorja u l-valuri komuni, u li jissaħħaħ is-sens ta' appartenenza għal spazju komuni Ewropew, ma jistgħux jinkisbu b'mod suffiċjenti mill-Istati Membri minħabba l-bżonn ta' skambju transnazzjonali ta' informazzjoni u tixrid ta' prattika tajba fl-Unjoni kollha, iżda jistgħu jintlaħqu aħjar fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà, kif stabbilit fl-Artikolu 5 tat-TUE. F'konformità mal-prinċipju tal-proporzjonalità, kif stabbilit f'dak l-Artikolu, din id-Deċiżjoni ma tmurx lil hinn minn dak li huwa meħtieġ biex jintlaħqu dawk l-għanijiet,

         ADOTTAW DIN ID-DEĊIŻJONI:
   Artikolu 1
   Suġġett
   1.   Is-sena 2018 ser tinħatar bħala “Is-Sena Ewropea tal-Wirt Kulturali” (“Is-Sena Ewropea”).
   2.   L-għan tas-Sena Ewropea għandu jkun li jitħeġġeġ l-iskambju u l-apprezzament tal-wirt kulturali Ewropew bħala riżorsa komuni, biex titqajjem kuxjenza dwar l-istorja u l-valuri komuni, u jissaħħaħ is-sens ta' appartenenza għal spazju komuni Ewropew.
   Artikolu 2
   Għanijiet
   1.   L-għanijiet ġenerali tas-Sena Ewropea għandhom ikunu li jitħeġġu u jiġu appoġġati l-isforzi tal-Unjoni, l-Istati Membri u l-awtoritajiet reġjonali u lokali, b'kooperazzjoni mas-settur tal-wirt kulturali u s-soċjetà ċivili f'sens usa', biex jiġi protett, salvagwardat, utilizzat mill-ġdid, imsaħħaħ, ivvalorizzat u promoss il-wirt kulturali tal-Ewropa. B'mod partikolari, is-Sena Ewropea għandha:

               (a)

               tikkontribwixxi għall-promozzjoni tar-rwol tal-wirt kulturali tal-Ewropa bħala komponent ċentrali tad-diversità kulturali u d-djalogu interkulturali. Filwaqt li tirrispetta bis-sħiħ il-kompetenzi tal-Istati Membri, jenħtieġ li din tenfasizza l-aqwa mezzi biex ikunu żgurati l-konservazzjoni u s-salvagwardja tal-wirt kulturali tal-Ewropa kif ukoll it-tgawdija tiegħu minn udjenza usa' u aktar diversifikata, inkluż permzz ta' miżuri tal-iżvilupp tal-udjenza u l-edukazzjoni dwar il-wirt, biex b'hekk jiġu promossi l-inklużjoni u l-integrazzjoni soċjali;

               (b)

               issaħħaħ il-kontribut tal-wirt kulturali tal-Ewropa għas-soċjetà u għall-ekonomija, permezz tal-potenzjal ekonomiku dirett u indirett tagħha, li jinkludi l-kapaċità li ssostni s-setturi kulturali u kreattivi, inklużi l-impriżi żgħar u ta' daqs medju, u li tispira l-ħolqien u l-innovazzjoni, li tippromwovi l-iżvilupp sostenibbli u t-turiżmu, li ssaħħaħ il-koeżjoni soċjali u li tiġġenera impjieg lokali fuq medda twila ta' żmien;

               (c)

               tikkontribwixxi għall-promozzjoni ta' wirt kulturali bħala element importanti fir-relazzjonijiet bejn l-Unjoni u pajjiżi terzi, filwaqt li tibni fuq l-interess u l-ħtiġijiet f'pajjiżi sħab u fuq l-għarfien espert tal-Ewropa fir-rigward tal-wirt kulturali.

         2.   L-għanijiet speċifiċi tas-Sena Ewropea għandhom ikunu biex:

               (a)

               tinkoraġġixxi approċċi lejn politiki dwar il-wirt kulturali li huma ffukati fuq il-persuni, inklużivi, iħarsu 'l quddiem, aktar integrati, sostenibbli u transettorjali;

               (b)

               tippromwovi l-mudelli innovattivi ta' governanza parteċipattiva u l-ġestjoni tal-wirt kulturali, li jinvolvu lill-partijiet ikkonċernati kollha, inklużi l-awtoritajiet pubbliċi, is-settur tal-wirt kulturali, atturi privati u organizzazzjonijiet tas-soċjetà ċivili;

               (c)

               tippromwovi d-dibattitu, ir-riċerka u l-iskambju ta' prattiki tajbin fir-rigward tal-kwalità tal-konservazzjoni, is-salvagwardja, l-użu mill-ġdid innovattiv u t-tisħiħ tal-wirt kulturali, u dwar interventi kontemporanji fl-ambjent storiku;

               (d)

               tippromwovi soluzzjonijiet li jagħmlu l-wirt kulturali aċċessibbli għal kulħadd, inkluż permezz ta' mezzi diġitali, billi jitneħħew l-ostakli soċjali, kulturali u fiżiċi, filwaqt li jitqiesu l-persuni bi bżonnijiet speċjali;

               (e)

               tenfasizza u ssaħħaħ il-kontribut pożittiv tal-wirt kulturali għas-soċjetà u l-ekonomija permezz tar-riċerka u l-innovazzjoni, inkluż permezz tat-tisħiħ tal-bażi ta' evidenza għat-tali kontribuzzjoni fil-livell tal-Unjoni;

               (f)

               tinkoraġġixxi sinerġiji bejn il-politiki dwar il-wirt kulturali u ambjentali permezz tal-integrazzjoni ta' wirt kulturali fil-politiki ambjentali, arkitettoniċi u tal-ippjanar, u billi tiġi promossal-effiċjenza enerġetika;

               (g)

               tinkoraġġixxi strateġiji ta' żvilupp reġjonali u lokali li jisfruttaw il-potenzjal tal-wirt kulturali, saħansitra permezz tal-promozzjoni tat-turiżmu sostenibbli;

               (h)

               tappoġġa l-iżvilupp ta' ħiliet speċjalizzati u ttejjeb il-ġestjoni tal-għarfien u t-trasferiment tal-għarfien fis-settur tal-wirt kulturali, b'kunsiderazzjoni tal-implikazzjonijiet tal-bidla diġitali;

               (i)

               tinkoraġġixxi l-wirt kulturali bħala sors ta' ispirazzjoni għall-kreazzjoni u l-innovazzjoni kontemporanja, u li jiġu enfasizzati l-potenzjal għal arrikkament reċiproku u interazzjoni aktar b'saħħitha bejn is-settur tal-wirt kulturali u setturi kulturali u kreattivi oħra;

               (j)

               trawwem kuxjenza dwar l-importanza tal-wirt kulturali tal-Ewropa permezz tal-edukazzjoni u t-tagħlim tul il-ħajja, b'mod partikolari billi tiffoka fuq it-tfal, iż-żgħażagħ u l-anzjani, il-komunitajiet lokali u dawk il-gruppi li huma diffiċli li jintlaħqu;

               (k)

               tenfasizza l-potenzjal ta' kooperazzjoni fi kwistjonijiet ta' wirt kulturali għall-iżvilupp ta' rabtiet aktar b'saħħithom fl-Unjoni u ma' pajjiżi barra mill-Unjoni, u l-inkoraġġiment tad-djalogu interkulturali, ir-rikonċiljazzjoni wara l-kunflitt u l-prevenzjoni ta' kunflitti;

               (l)

               li tiġi promossa r-riċerka u l-innovazzjoni fir-rigward tal-wirt kulturali, li tiġi ffaċilitata l-adozzjoni u l-isfruttament ta' riżultati tar-riċerka mill-partijiet ikkonċernati kollha, b'mod partikolari awtoritajiet pubbliċi u s-settur privat, u jiġi ffaċilitat it-tixrid ta' riżultati tar-riċerka għal udjenza usa';

               (m)

               tinkoraġġixxi sinerġiji bejn l-Unjoni u l-Istati Membri, inkluż permezz tat-tisħiħ ta' inizjattivi li jipprevjenu t-traffikar illeċitu ta' oġġetti kulturali; u

               (n)

               tenfasizza, matul l-2018, avvenimenti sinifikanti li jkunu ta' importanza simbolika għall-istorja u l-wirt kulturali tal-Ewropa.

         Artikolu 3
   Kontenut tal-miżuri
   1.   Il-miżuri li għandhom jittieħdu biex jintlaħqu l-għanijiet stipulati fl-Artikolu 2 għandhom jinkludu l-attivitajiet li ġejjin fil-livell tal-Unjoni, nazzjonali, reġjonali jew lokali marbuta mal-għanijiet tas-Sena Ewropea:

               (a)

               inizjattivi u avvenimenti li jippromwovu d-dibattitu u jissensibilizzaw dwar l-importanza u l-valur tal-wirt kulturali u biex jiffaċilitaw l-involviment taċ-ċittadini u l-partijiet ikkonċernati;

               (b)

               kampanji ta' informazzjoni, wirjiet, edukazzjoni u ta' sensibilizzazzjoni sabiex iwasslu valuri bħad-diversità u d-djalogu interkulturali bl-użu ta' evidenza mir-rikkezza tal-wirt kulturali tal-Ewropa u sabiex jistimulaw il-kontribut tal-pubbliku ġenerali fil-protezzjoni u l-ġestjoni tal-wirt kulturali u b'mod aktar ġenerali fil-kisba tal-għanijiet tas-Sena Ewropea;

               (c)

               l-iskambju ta' esperjenza u prattiki tajbin ta' amministrazzjonijiet nazzjonali, reġjonali u lokali u organizzazzjonijiet oħrajn, u t-tixrid ta' informazzjoni dwar il-wirt kulturali, inkluż permezz ta' Europeana;

               (d)

               it-twettiq ta' studji u attivitajiet ta' riċerka u innovazzjoni u t-tixrid tar-riżultati tagħhom fuq skala Ewropea jew nazzjonali; u

               (e)

               il-promozzjoni ta' proġetti u netwerks konnessi mas-Sena Ewropea, inkluż permezz tal-midja u n-netwerks soċjali.

         2.   Il-Kummissjoni u l-Istati Membri, fil-livell tal-Unjoni u dak nazzjonali rispettivament, jistgħu jidentifikaw attivitajiet oħrajn barra dawk imsemmija fil-paragrafu 1, sakemm dawn jikkontribwixxu biex jintlaħqu l-għanijiet tas-Sena Ewropea kif jinsabu fl-Artikolu 2.
   3.   L-istituzzjonijiet u l-korpi tal-Unjoni, kif ukoll l-Istati Membri, fil-livell tal-Unjoni u dak nazzjonali rispettivament, jistgħu jirreferu għas-Sena Ewropea u jagħmlu użu mil-logo tagħha biex jippromwovu l-attivitajiet imsemmija fil-paragrafi 1 u 2.
   Artikolu 4
   Koordinazzjoni fil-livell tal-Istati Membri
   L-organizzazzjoni tal-parteċipazzjoni fis-Sena Ewropea fil-livell nazzjonali hija responsabilità tal-Istati Membri. Sabiex jintlaħaq dan l-għan, l-Istati Membri għandhom jaħtru koordinaturi nazzjonali. Il-koordinaturi nazzjonali għandhom jiżguraw il-koordinazzjoni ta' attivitajiet rilevanti fil-livell nazzjonali.
   Artikolu 5
   Koordinazzjoni fil-livell tal-Unjoni
   1.   Il-Kummissjoni għandha regolarment torganizza laqgħat tal-koordinaturi nazzjonali sabiex tikkoordina t-tmexxija tas-Sena Ewropea. Dawk il-laqgħat għandhom iservu wkoll bħala opportunitajiet biex isir skambju tat-tagħrif dwar l-implimentazzjoni tas-Sena Ewropea fil-livell nazzjonali u dak tal-Unjoni; rappreżentanti tal-Parlament Ewropew jistgħu jipparteċipaw f'dawk il-laqgħat bħala osservaturi.
   2.   Il-koordinazzjoni tas-Sena Ewropea fil-livell tal-Unjoni għandu jkollha approċċ trasversali bil-għan li jinħolqu sinerġiji bejn id-diversi programmi u inizjattivi tal-Unjoni għall-finanzjament ta' proġetti fil-qasam tal-wirt kulturali.
   3.   Il-Kummissjoni għandha ssejjaħ laqgħat regolari tal-partijiet interessati u r-rappreżentanti ta' organizzazzjonijiet jew korpi attivi fil-qasam tal-wirt kulturali, inkluż netwerks kulturali transnazzjonali eżistenti u l-NGOs rilevanti, kif ukoll ta' organizzazzjonijiet taż-żgħażagħ, biex jassistuha fl-implimentazzjoni tas-Sena Ewropea fil-livell tal-Unjoni.
   Artikolu 6
   Kooperazzjoni internazzjonali
   Għall-finijiet tas-Sena Ewropea, il-Kummissjoni għandha tikkoopera ma' organizzazzjonijiet internazzjonali kompetenti, b'mod partikolari l-Kunsill tal-Ewropa u l-Unesco, filwaqt li tiżgura l-viżibilità tal-parteċipazzjoni tal-Unjoni.
   Artikolu 7
   Protezzjoni tal-interessi finanzjarji tal-Unjoni
   1.   Il-Kummissjoni għandha tieħu miżuri adatti li jiżguraw li, meta jiġu implimentati azzjonijiet iffinanzjati taħt din id-Deċiżjoni, l-interessi finanzjarji tal-Unjoni jkunu protetti permezz tal-applikazzjoni ta' miżuri preventivi kontra l-frodi, il-korruzzjoni jew kwalunkwe attività illegali oħra, permezz ta' spezzjonijiet u verifiki effettivi u, jekk jiġu individwati irregolaritajiet, permezz tal-irkupru tal-ammonti mħallsa indebitament, u fejn adatt, permezz ta' penali amministrattivi u finanzjarji effettivi, proporzjonati u dissważivi.
   2.   Il-Kummissjoni jew ir-rappreżentanti tagħha u l-Qorti tal-Awdituri għandu jkollhom is-setgħa ta' awditjar, abbażi ta' dokumenti u ta' verifiki u spezzjonijiet fuq il-post, fuq il-benefiċjarji tal-għotjiet, il-kuntratturi u s-sottokuntratturi kollha li jkunu rċevew fondi tal-Unjoni taħt din id-Deċiżjoni.
   3.   L-Uffiċċju Ewropew Kontra l-Frodi (OLAF) jista' jwettaq investigazzjonijiet, inkluż verifiki u spezzjonijiet fuq il-post, skont id-dispożizzjonijiet u l-proċeduri stabbiliti fir-Regolament (UE, Euratom) Nru 883/2013 tal-Parlament Ewropew u tal-Kunsill (9) u fir-Regolament tal-Kunsill (Euratom, KE) Nru 2185/96 (10) u bil-ħsieb li jistabbilixxi jekk kienx hemm frodi, korruzzjoni jew xi attività illegali oħra li taffettwa l-interessi finanzjarji tal-Unjoni fir-rigward ta' ftehim dwar għotja jew deċiżjoni dwar għotja jew kuntratt iffinanzjat skont din id-Deċiżjoni.
   4.   Mingħajr preġudizzju għall-paragrafi 1, 2 u 3, il-ftehimiet ta' kooperazzjoni ma' pajjiżi terzi u ma' organizzazzjonijiet internazzjonali, kuntratti, ftehimiet dwar għotja u deċiżjonijiet ta' għotja li jirriżultaw mill-implimentazzjoni ta' din id-Deċiżjoni għandu jkollhom dispożizzjonijiet li espliċitament jagħtu s-setgħa lill-Kummissjoni, lill-Qorti tal-Awdituri u lill-OLAF biex iwettqu tali awditi u investigazzjonijiet, skont il-kompetenzi rispettivi tagħhom.
   Artikolu 8
   Finanzjament
   Il-kofinanzjament fil-livell tal-Unjoni ta' attivitajiet li jimplimentaw is-Sena Ewropea għandu jkun skont ir-regoli applikabbli għal programmi eżistenti, bħall-Programm Ewropa Kreattiva, u fi ħdan il-possibbilitajiet eżistenti għall-istabbiliment tal-prijoritajiet fuq bażi annwali jew pluriennali. Fejn xieraq, programmi u politiki oħrajn, fi ħdan id-dispożizzjonijiet legali u finanzjarji eżistenti tagħhom, ukoll jistgħu jappoġġaw is-Sena Ewropea.
   Artikolu 9
   Baġit
   Il-pakkett finanzjarju għall-implimentazzjoni ta' din id-Deċiżjoni għall-perjodu mill-1 ta' Jannar 2017 sal-31 ta' Diċembru 2018 għandu jkun ta' EUR 8 miljun.
   L-approprjazzjonijiet annwali għandhom jiġu awtorizzati mill-Parlament Ewropew u mill-Kunsill fil-limiti tal-qafas finanzjarju pluriennali.
   Artikolu 10
   Monitoraġġ u evalwazzjoni
   Sal-31 ta' Diċembru 2019, il-Kummissjoni għandha tippreżenta rapport lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar l-implimentazzjoni, ir-riżultati u l-valutazzjoni ġenerali tal-inizjattivi previsti f'din id-Deċiżjoni. Ir-rapport għandu jinkludi ideat għal aktar sforzi komuni fil-qasam tal-wirt kulturali.
   Artikolu 11
   Dħul fis-seħħ
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmula fi Strasburgu, is-17 ta' Mejju 2017.

            Għall-Parlament Ewropew

            Il-President

         A. TAJANI

            Għall-Kunsill

            Il-President

         C. ABELA

      (1)  ĠU C 88, 21.3.2017, p. 7.

      (2)  Il-pożizzjoni tal-Parlament Ewropew tas-27 ta' April 2017 (għadha mhix ippubblikata f'Il-Ġurnal Uffiċjali) u d-deċiżjoni tal-Kunsill tal-11 ta' Mejju 2017.

      (3)  Konklużjonijiet tal-Kunsill tal-21 ta' Mejju 2014 dwar il-wirt kulturali bħala riżorsa strateġika għal Ewropa sostenibbli (ĠU C 183, 14.6.2014, p. 36).

      (4)  Riżoluzzjoni tal-Kunsill tas-16 ta' Novembru 2007 dwar Aġenda Ewropea għall-Kultura (ĠU C 287, 29.11.2007, p. 1).

      (5)  Konklużjonijiet tal-Kunsill u tar-Rappreżentanti tal-Gvernijiet tal-Istati Membri, imlaqqgħin fil-Kunsill, dwar Pjan ta' Ħidma għall-Kultura (2015-2018) (ĠU C 463, 23.12.2014, p. 4).

      (6)  Konklużjonijiet tal-Kunsill dwar il-governanza parteċipattiva tal-patrimonju kulturali (ĠU C 463, 23.12.2014, p. 1).

      (7)  Opinjoni tal-Kumitat tar-Reġjuni — Lejn approċċ integrat għall-wirt kulturali tal-Ewropa (ĠU C 195, 12.6.2015, p. 22).

      (8)  ĠU C 373, 20.12.2013, p. 1.

      (9)  Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta' Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1).

      (10)  Regolament tal-Kunsill (Euratom, KE) Nru 2185/96 tal-11 ta' Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolaritajiet oħra (ĠU L 292, 15.11.1996, p. 2).

      DIKJARAZZJONI KONĠUNTA MILL-PARLAMENT EWROPEW U L-KUNSILL
      F'konformità mal-Artikolu 9 tad-Deċiżjoni, il-pakkett finanzjarju għall-implimentazzjoni tas-Sena Ewropea tal-Wirt Kulturali (2018) huwa ta' EUR 8 miljun. Sabiex tiġi ffinanzjata t-tħejjija tas-Sena Ewropea tal-Wirt Kulturali, EUR 1 miljun ser ikunu ffinanzjati mir-riżorsi eżistenti fil-baġit tal-2017. Għall-baġit tal-2018, EUR 7 miljun ser ikunu riżervati għas-Sena Ewropea tal-Wirt Kulturali u jsiru viżibbli f'linja baġitarja. EUR 3 miljun ta' dak l-ammont ser jiġu minn riżorsi li attwalment huma previsti fil-Programm Ewropa Kreattiva u EUR 4 miljun ser jiġu prijoritizzati mill-ġdid minn riżorsi oħra eżistenti, mingħajr ma jintużaw il-marġni eżistenti u mingħajr preġudizzju għas-setgħat tal-awtorità baġitarja.

         DIKJARAZZJONI MILL-KUMMISSJONI

      Il-Kummissjoni tieħu nota tal-ftehim tal-koleġislaturi biex jintroduċu pakkett finanzjarju ta' EUR 8 miljun fl-Artikolu 9 tad-Deċiżjoni tal-Parlament Ewropew u tal-Kunsill li tikkonċerna Sena Ewropea tal-Wirt Kulturali (2018). Il-Kummissjoni tfakkar li hi l-prerogattiva tal-awtorità baġitarja li tawtorizza l-ammont ta' approprjazzjonijiet fil-baġit annwali, f'konformità mal-Artikolu 314 tat-TFUE.


title: Deċiżjoni tal-Kunsill (PESK) 2017/607 tad-29 ta' Marzu 2017 li temenda d-Deċiżjoni 2011/173/PESK dwar miżuri restrittivi fid-dawl tas-sitwazzjoni fil-Bożnija-Ħerzegovina

text:
               30.3.2017

               MT

               Il-Ġurnal Uffiċjali tal-Unjoni Ewropea

               L 84/6

         DEĊIŻJONI TAL-KUNSILL (PESK) 2017/607
   tad-29 ta' Marzu 2017
   li temenda d-Deċiżjoni 2011/173/PESK dwar miżuri restrittivi fid-dawl tas-sitwazzjoni fil-Bożnija-Ħerzegovina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-21 ta' Marzu 2011, il-Kunsill adotta d-Deċiżjoni 2011/173/PESK (1).

               (2)

               Abbażi ta' reviżjoni tad-Deċiżjoni 2011/173/PESK, jenħtieġ li l-miżuri restrittivi jiġġeddu sal-31 ta' Marzu 2018.

               (3)

               Għalhekk jenħtieġ li d-Deċiżjoni 2011/173/PESK tiġi emendata skont dan,

         ADOTTA DIN ID-DEĊIŻJONI:
   Artikolu 1
   It-tieni paragrafu tal-Artikolu 6 tad-Deċiżjoni 2011/173/PESK huwa sostitwit b'dan li ġej:

      “Din id-Deċiżjoni għandha tapplika sal-31 ta' Marzu 2018.”.

   Artikolu 2
   Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, id-29 ta' Marzu 2017.

            Għall-Kunsill

            Il-President

         L. GRECH

      (1)  Id-Deċiżjoni 2011/173/PESK tal-21 ta' Marzu 2011 dwar miżuri restrittivi fid-dawl tas-sitwazzjoni fil-Bożnija-Ħerzegovina (ĠU L 76, 22.3.2011, p. 68).


title: Deċiżjoni tal-Kunsill tal-11 ta’ Mejju 2015 li taħtar ħmistax-il membru tal-Bord ta’ Tmexxija tal-Aġenzija Ewropea għas-Sustanzi Kimiċi

text:
               14.5.2015

               MT

               Il-Ġurnal Uffiċjali tal-Unjoni Ewropea

               C 161/2

         DEĊIŻJONI TAL-KUNSILL
   tal-11 ta’ Mejju 2015
   li taħtar ħmistax-il membru tal-Bord ta’ Tmexxija tal-Aġenzija Ewropea għas-Sustanzi Kimiċi
   (2015/C 161/02)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (1), u b’mod partikolari l-Artikolu 79 tiegħu,
   Billi:

               (1)

               L-Artikolu 79 tar-Regolament (KE) Nru 1907/2006 jistipula li l-Kunsill għandu jaħtar bħala Membri tal-Bord ta’ Tmexxija tal-Aġenzija Ewropea għas-Sustanzi Kimiċi (“il-Bord ta’ Tmexxija”) rappreżentant wieħed minn kull Stat Membru.

               (2)

               Il-Membri tal-Bord ta’ Tmexxija għandhom jinħatru abbażi tal-esperjenza u l-kompetenza rilevanti tagħhom fil-qasam tas-sigurtà kimika jew ir-regolamentazzjoni ta’ sustanzi kimiċi filwaqt li jkun żgurat ukoll li l-kompetenza rilevanti tkun disponibbli fost il-Membri tal-Bord ta’ Tmexxija fl-oqsma ta’ affarijiet ġenerali, finanzjarji u dawk legali.

               (3)

               It-tul ta’ żmien tal-mandat għandu jkun ta’ erba’ snin. Għandu jkun possibbli li l-mandat jiġġedded darba.

               (4)

               Permezz tad-Deċiżjoni tiegħu tas-7 ta’ Ġunju 2007 (2), il-Kunsill ħatar 27 Membru tal-Bord ta’ Tmexxija.

               (5)

               Il-Membri tal-Bord ta’ Tmexxija maħturin mill-Belġju, il-Bulgarija, id-Danimarka, il-Ġermanja, l-Estonja, il-Greċja, Ċipru, il-Latvja, il-Litwanja, Malta, il-Polonja, il-Portugall, ir-Rumanija, is-Slovakkja u r-Renju Unit inħatru kollha għal perijodu li jispiċċa fil-31 ta’ Mejju 2015. Għalhekk, Membri tal-Bord ta’ Tmexxija minn dawn l-Istati Membri għandhom jiġu nominati u maħturin għal perijodu li jibda fl-1 ta’ Ġunju 2015 u jibqa’ għaddej sal-31 ta’ Mejju 2019.

               (6)

               Il-Kunsill irċieva n-nominazzjonijiet mill-Istati Membri kkonċernati kollha,

         ADOTTA DIN ID-DEĊIŻJONI:
   Artikolu 1
   Il-persuni segwenti għandhom jinħatru Membri tal-Bord ta’ Tmexxija għat-tieni mandat li jtul mill-1 ta’ Ġunju 2015 sal-31 ta’ Mejju 2019 (isem, nazzjonalità, data tat-twelid):

               —

               is-Sur Henrik Søren LARSEN, Daniż, 9 ta’ Diċembru 1961,

               —

               is-Sinjura Aive TELLING, Estonjana, 8 ta’ Mejju 1974,

               —

               is-Sinjura Kassandra DIMITRIOU, Griega, 30 ta’ Ġunju 1957,

               —

               is-Sur Anastassios YIANNAKI, Ċiprijott, 27 ta’ Settembru 1957,

               —

               is-Sinjura Marija TERIOŠINA, Litwana, 4 ta’ Novembru 1952,

               —

               is-Sinjura Liliana Luminiţa TÎRCHILĂ, Rumena, 1 ta’ Frar 1960.

         Artikolu 2
   Il-persuni segwenti għandhom jinħatru Membri tal-Bord ta’ Tmexxija għall-ewwel mandat li jtul mill-1 ta’ Ġunju 2015 sal-31 ta’ Mejju 2019 (isem, nazzjonalità, data tat-twelid):

               —

               is-Sinjura Anne-France Marie RIHOUX, Belġjana, 12 ta’ Ġunju 1964,

               —

               is-Sinjura Parvoleta Angelova LULEVA, Bulgara, 11 ta’ Marzu 1966,

               —

               is-Sur Jörg LEBSANFT, Ġermaniż, 31 ta’ Awwissu 1956,

               —

               is-Sinjura Judīte DIPĀNE, Latvjana, 10 ta’ April 1971,

               —

               is-Sur Edward XUEREB, Malti, 26 ta’ Novembru 1963,

               —

               is-Sinjura Lidia Longina WĄSOWICZ, Pollakka, 18 ta’ Awwissu 1953,

               —

               is-Sinjura Ana Lília GOMES MARTINS, Portugiża, 20 ta’ Awwissu 1973,

               —

               is-Sinjura Miroslava BAJANÍKOVÁ, Slovakka, 12 ta’ April 1986,

               —

               is-Sur Keith Anthony Trevor BAILEY, Brittaniku, 2 ta’ Ġunju 1965.

         Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, il-11 ta’ Mejju 2015.

            Għall-Kunsill

            Il-President

         Jānis DŪKLAVS

      (1)  ĠU L 396, 30.12.2006, p. 1.

      (2)  Id-Deċiżjoni tal-Kunsill tas-7 ta’ Ġunju 2007 li taħtar 27 membru tal-Bord ta’ Tmexxija tal-Aġenzija Ewropea għas-Sustanzi Kimiċi (ĠU C 134, 16.6.2007, p. 6).


title: 2012/439/UE: Deċiżjoni tal-Kunsill tal- 24 ta' Lulju 2012 taħtar membru Litwan fil-Kumitat Ekonomiku u Soċjali Ewropew

text:
               27.7.2012

               MT

               Il-Ġurnal Uffiċjali tal-Unjoni Ewropea

               L 200/20

         DEĊIŻJONI TAL-KUNSILL
   tal-24 ta' Lulju 2012
   taħtar membru Litwan fil-Kumitat Ekonomiku u Soċjali Ewropew
   (2012/439/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 302 tiegħu,
   Wara li kkunsidra l-proposta mill-Gvern Litwan,
   Wara li kkunsidra l-opinjoni tal-Kummissjoni Ewropea,
   Billi:

               (1)

               Fit-13 ta' Settembru 2010 l-Kunsill adotta d-Deċiżjoni 2010/570/UE, Euratom li taħtar il-membri tal-Kumitat Ekonomiku u Soċjali Ewropew għall-perijodu mill-21 ta' Settembru 2010 sal-20 ta' Settembru 2015 (1).

               (2)

               Post ta' membru fil-Kumitat Ekonomiku u Soċjali Ewropew sar vakanti wara t-tmiem tal-mandat tas-Sur Zenonas Rokus RUDZIKAS,

         ADOTTA DIN ID-DEĊIŻJONI:
   Artikolu 1
   Is-Sur Vitas MAČIULIS, Konsulent ta' Impriża fil-Lithuanian Centre for Physical Sciences and Technology (CPST)), membru tal-bord tal-Lithuanian Photovoltaic Technology and Business Association (PTBA) hu b'dan maħtur membru tal-Kumitat Ekonomiku u Soċjali Ewropew għall-bqija tal-mandat attwali li jintemm fl-20 ta' Settembru 2015.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, l-24 ta’ Lulju 2012.

            Għall-Kunsill

            Il-President

         A. D. MAVROYIANNIS

      (1)  ĠU L 251, 25.9.2010, p. 8.


title: Deċiżjoni (UE) 2016/1515 tal-Parlament Ewropew tat-28 ta’ April 2016 dwar l-għeluq tal-kontijiet tal-Aġenzija Ewropea għas-Sustanzi Kimiċi għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/236

         DEĊIŻJONI (UE) 2016/1515 TAL-PARLAMENT EWROPEW
   tat-28 ta’ April 2016
   dwar l-għeluq tal-kontijiet tal-Aġenzija Ewropea għas-Sustanzi Kimiċi għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija Ewropea għas-Sustanzi Kimiċi għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sustanzi Kimiċi għas-sena finanzjarja 2014, flimkien mar-risposta tal-Aġenzija (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2014 (05584/2016 — C8-0082/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (4), u b’mod partikolari l-Artikolu 97 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A8—0118/2016),

               1.

               Jinnota li l-kontijiet annwali finali tal-Aġenzija Ewropea għas-Sustanzi Kimiċi huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet tal-Aġenzija Ewropea għas-Sustanzi Kimiċi għas-sena finanzjarja 2014;

               3.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija Ewropea għas-Sustanzi Kimiċi, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 409, 9.12.2015, p. 131.

      (2)  Ara n-nota ta’ qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 396, 30.12.2006, p. 1.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: Deċiżjoni tal-Kunsill tal-14 ta’ Diċembru 2015 li taħtar il-membri u l-membri supplenti tal-Kumitat Konsultattiv għall-Koordinazzjoni ta’ Sistemi ta’ Sigurtà Soċjali għad-Danimarka

text:
               16.12.2015

               MT

               Il-Ġurnal Uffiċjali tal-Unjoni Ewropea

               C 418/4

         DEĊIŻJONI TAL-KUNSILL
   tal-14 ta’ Diċembru 2015
   li taħtar il-membri u l-membri supplenti tal-Kumitat Konsultattiv għall-Koordinazzjoni ta’ Sistemi ta’ Sigurtà Soċjali għad-Danimarka
   (2015/C 418/02)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-kordinazzjoni ta’ sistemi ta’ sigurtà soċjali (1), u b’mod partikolari l-Artikolu 75 tiegħu,
   Wara li kkunsidra l-listi ta’ kandidati ppreżentati lill-Kunsill mill-Gvernijiet tal-Istati Membri,
   Billi:

               (1)

               Bid-Deċiżjoni tiegħu tat-13 ta’ Ottubru 2015 (2), il-Kunsill ħatar il-membri u l-membri supplenti tal-Kumitat ta’ Konsulenza għall-Koordinazzjoni ta’ Sistemi ta’ Sigurtà Soċjali għall-perjodu mill-20 ta’ Ottubru 2015 sad-19 ta’ Ottubru 2020.

               (2)

               Il-Gvern tad-Danimarka ppreżenta nomini oħra għal diversi karigi li għandhom jimtlew,

         ADOTTA DIN ID-DEĊIŻJONI:
   Artikolu 1
   Dawn li ġejjin huma b’dan maħtura membri u membri supplenti tal-Kumitat ta’ Konsulenza għall-Koordinazzjoni ta’ Sistemi ta’ Sigurtà Soċjali mill-20 ta’ Ottubru 2015 sad-19 ta’ Ottubru 2020:
   I.   RAPPREŻENTANTI TAL-GVERN

               Pajjiż

               Membri

               Supplenti

               Danimarka

               Is-Sinjura Karin MØHL LARSEN

               Is-Sinjura Marie-Louise OUTZEN

   II.   RAPPREŻENTANTI TAT-TRADE UNIONS

               Pajjiż

               Membri

               Supplenti

               Danimarka

               Is-Sur Christian SØLYST

               Is-Sinjura Tine SKOV JENSEN

   III.   RAPPREŻENTANTI TAL-ORGANIZZAZZJONIJIET TA’ MIN IĦADDEM

               Pajjiż

               Membri

               Supplenti

               Danimarka

               Is-Sinjura Christiane MIßLBECK-WINBERG

               Is-Sur Henning GADE

         Artikolu 2
   Il-Kunsill għandu jaħtar lill-membri u lill-membri supplenti li għadhom ma ġewx nominati f’data aktar tard.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, l-14 ta’ Diċembru 2015.

            Għall-Kunsill

            Il-President

         F. ETGEN

      (1)  ĠU L 166, 30.4.2004, p. 1.

      (2)  Deċiżjoni tal-Kunsill tat-13 ta’ Ottubru 2015 li taħtar il-membri u l-membri supplenti tal-Kumitat ta’ Konsulenza għall-Koordinazzjoni tas-Sistemi ta’ Sigurtà Soċjali (ĠU C 341, 16.10.2015, p. 4).


title: Id-Deċiżjoni tal-Kunsill tal-15 ta’ April 2002 dwar l-aċċettazzjoni, f’isem il-Komunità Ewropea, tal-Ftehim li jistabbilixxi t-Termini tar-Referenza tal-Grupp Internazzjonali ta’ l-Istudju tal-Jute, 2001

text:
Avviż Legali Importanti

|

32002D0312

Official Journal L 112 , 27/04/2002 P. 0034 - 0034

		Id-Deċiżjoni tal-Kunsilltal-15 ta’ April 2002dwar l-aċċettazzjoni, f’isem il-Komunità Ewropea, tal-Ftehim li jistabbilixxi t-Termini tar-Referenza tal-Grupp Internazzjonali ta’ l-Istudju tal-Jute, 2001(2002/312/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133 tiegħu, flimkien ma’ l-ewwel sentenza ta’ l-Artikolu 300(2) tiegħu,Wara li kkunsidra l-proposta tal-Kummissjoni,Billi:(1) Fit-13 ta’ Marzu 2001 il-konferenza li tinnegozja stabbilita mill-Konferenza tan-Nazzjonijiet Uniti fuq il-Kummerċ u l-Iżvilupp (Unctad) addottat il-Ftehim li jistabbilixxi t-Termini tar-Referenza tal-Grupp Internazzjonali ta’ l-Istudju tal-Jute, 2001 (hawnhekk iżjed 'il quddiem msejjaħ il-Ftehim).(2) Dan il-Ftehim ġdid kien innegozzjat biex jissostitwixxi l-Ftehim Internazzjonali Dwar il-Jute, 1989, li beda l-likwidazzjoni tiegħu fil-11 ta’ Ottubru 2001.(3) Il-Komunità hija membru tal-Ftehim Internazzjonali Dwar il-Jute, 1989, kif estiż, u għalhekk huwa fl-interess tagħha li tapprova l-Ftehim, li jissostitwihIDDEĊIEDA DAN LI ĠEJ:Artikolu 1Il-Ftehim li jistabbilixxi t-Termini tar-Referenza tal-Grupp Internazzjonali ta’ l-Istudju tal-Jute, 2001 huwa hawnhekk approvat f’isem il-Komunità Ewropea.It-test ta’ dan il-Ftehim huwa anness ma’ din id-Deċiżjoni.Artikolu 2Il-President tal-Kunsill huwa hawnhekk awtorizzat li jinnomina l-persuna/i bis-saħħa li jiddepożitaw l-istrument ta’ l-aċċettazzjoni f’isem il-Komunità [1].Magħmula fil-Lussemburgu,fil-15 ta’ April 2002.F’isem il-KunsillIl-PresidentJ. Piqué I Camps[1] Id-data tad-dħul fis-seħħ tal-Ftehim għandha tiġi ppubblikata fil-Ġurnal Uffiċjali tal-Komunitajiet Ewropej mis-Segretarjat Ġenerali tal-Kunsill.--------------------------------------------------


title: Id-Deċiżjoni li tiffissa d-data meta l-Aġenzija għall-Forniment tal-Euratom għandha tibda taqdi d-dmirijiet tagħha u li tapprova r-Regoli ta' l-Aġenzija tal-5 ta' Mejju 1960 li jistabbilixxu l-manjiera li fiha d-domanda għandha tiġi bilanċjata kontra l-provvista ta' minerali, materjali primi u materjali speċjali fissili

text:
Avviż Legali Importanti

|

31960D0511

Official Journal 032 , 11/05/1960 P. 0776 - 0776 Finnish special edition: Chapter 12 Volume 1 P. 0017  Swedish special edition: Chapter 12 Volume 1 P. 0017  Danish special edition: Series I Chapter 1959-1962 P. 0043  English special edition: Series I Chapter 1959-1962 P. 0045

		Id-deċiżjonili tiffissa d-data meta l-Aġenzija għall-Forniment tal-Euratom għandha tibda taqdi d-dmirijiet tagħha u li tapprova r-Regoli ta' l-Aġenzija tal-5 ta' Mejju 1960 li jistabbilixxu l-manjiera li fiha d-domanda għandha tiġi bilanċjata kontra l-provvista ta' minerali, materjali primi u materjali speċjali fissiliIL-KUMMISSJONI TAL-KOMUNITÀ EWROPEA DWAR L-ENERĠIJA ATOMIKA,Wara li kkunsidrat it-Trattat li jistabbilixxi l-Komunità Ewropea dwar l-Enerġija Atomika, u partikolarment l-Artikoli 52, 53, 60 u 222 tiegħu;Billi ħhija l-Kummissjoni li tiffissa d-data li fiha l-Aġenzija għall-Forniment għandha tidħol għad-dmirijiet li jgħaddu għandha taħt it-Trattat;Billi l-introduzzjoni tal-proċeduri stabbiliti mill-Aġenzija sabiex jimplimentaw is-sitt paragrafu ta' l-Artikolu 60 tat-Trattat teħtieġ li dawk il-miżuri transitorji li jiffaċilitaw l-applikazzjoni progressiva tagħhom;ADOTTAT DAN IR-REGOLAMENT:Artikolu 1Id-data li fiha l-Aġenzija għall-Forniment għandha tidħol għad-dmirijiet li jgħaddu għandha taħt it-Trattat għandha tkun l-1 ta' Ġunju 1960.Artikolu 2Approvazzjoni qiegħda tingħata għar-Regoli ta' l-Aġenzja tal-5 ta' Mejju 1960 li jistabbilixxu l-manjiera li fiha d-domanda trid tiġi bilanċjata kontra l-provvista ta' minerali, materjali primi u materjali speċjali fissili.Artikolu 3Ir-Regoli msemmija fl-Artikolu 2 għandhom jidħlu fis-seħħ fl-intier tagħhom fl-1 ta' Ġunju 1960 għal kuntratti li jkopru l-provvista ta' materjali speċjali fissili.Rigward il-kuntratti għall-provvista ta'minerali u materjali primi, l-implimentazzjoni ta' l-Artikoli 5 u 6 ta' dawn ir-Regoli għandhom jiġu differiti b'sitt xhur mid-data tad-dħul fis-seħħ tagħhom kif stabbilit fl-ewwel paragrafu ta' dan l-Artikolu.Artikolu 4Il-kuntratti rigward il-provvista ta' minerali jew materjali prima għandhom, matul dan il-perjodu, jiġu sottomessi lill-Kummissjoni għall-approvazzjoni tagħha bil-quddiem.Matul dan il-perjodu ta' sitt xhur, l-istħarriġ tas-suq għandu jsir u jiġi komplut skond il-proċeduri stabbiliti fl-Artikoli 1 sa 4 tar-Regoli.Artikolu 5Din id-Deċiżjoni għandha tapplika għall-Aġenzija għall-Forniment tal-Euratom u wkoll għall-utenti u l-produtturi ta' minerali, materjali prima u materjali speċjali fissili.Magħmula fi Brussell, fil-5 ta' Mejju 1960.Għall-KummissjoniE. M. J. A. Sassen--------------------------------------------------


title: Id-Deċiżjoni tal-Kummissjoni tat- 28 ta' Lulju 2004 li temenda d-Deċiżjoni 96/252/KE li taċċetta garanziji offruti b'konnessjoni mal-proċedura kontra d-dumping li tikkonċerna l-importazzjoni ta' ċerti tubi u pajpijiet, tat-twaħħil tal-ħadid jew ta' l-azzar, li joriġinaw mir-Repubblika tal-Poplu taċ-Ċina, il-Kroazja u t-Tajlandja, u li tirtira l-aċċetazzjoni tal-garanziji offruti minn ċerti esportaturi fit-Tajlandja

text:
               12.10.2005

               MT

               Il-Ġurnal Uffiċjali ta’ l-Unjoni Ewropea

               87

         ID-DEĊIŻJONI TAL-KUMMISSJONI
   tat-28 ta' Lulju 2004
   li temenda d-Deċiżjoni 96/252/KE li taċċetta garanziji offruti b'konnessjoni mal-proċedura kontra d-dumping li tikkonċerna l-importazzjoni ta' ċerti tubi u pajpijiet, tat-twaħħil tal-ħadid jew ta' l-azzar, li joriġinaw mir-Repubblika tal-Poplu taċ-Ċina, il-Kroazja u t-Tajlandja, u li tirtira l-aċċetazzjoni tal-garanziji offruti minn ċerti esportaturi fit-Tajlandja
   (2004/612/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 (1) tat- 22 ta' Diċembru 1995 dwar il-protezzjoni kontra l-importazzjoni ta' prodotti dumped minn pajjiżi li mhumiex membri tal-Komunità Ewropea (“ir-Regolament bażiku”), u b'mod partikolari l-Artikoli 8(9) u 9 tiegħu,
   Wara li kkonsultat mal-Kumitat Konsultattiv
   Billi
   A.   PROĊEDURA PREĊEDENTI

               (1)

               Il-Kunsill, bir-Regolament (KE) Nru 584/96 (2) impona dazji definittivi kontra d-dumping fuq l-importazzjoni ta' ċerti tubi u pajpijiet tat-twaħħil, tal-ħadid jew ta' l-azzar li joriġinaw mir-Repubblika tal-Poplu taċ-Ċina, mill-Kroazja u mit-Tajlandja, kif ikkonfermat l-aħħar bir-Regolament tal-Kunsill (KE) Nru 964/2003 (3). Il-miżuri applikabbli għall-importazzjoni jikkonsistu f'dazju ad valorem, minbarra fil-każ ta' żewġ produtturi Tajlandiżi li jesportaw li l-garanziji tagħhom ġew aċċettati b'Deċiżjoni tal-Kummissjoni 96/252/KE (4).

               (2)

               F'April 2001 il-Kummissjoni bdiet reviżjoni interim ex offiċio biex teżamina jekk il-forma tal-miżuri li tikkonċerna l-importazzjoni li toriġina mit-Tajlandja hiex xierqa (5). Ir-reviżjoni bdiet minħabba li kien hemm problemi fl-infurzar tal-monitoraġġ tal-garanziji aċċettati miż-żewġ esportaturi fit-Tajlandja. i.e. Awaji Sangyo (It-Tajlandja) Ċo., Ltd. u TTU Industrial Ċorp. Ltd. L-investigazzjoni tmexxiet id f'id mar-reviżjoni ta' skadenza li ġiet konkluża bir-Regolament tal-Kunsill (KE) Nru 964/2003.

               (3)

               Fuq il-bażi tas-sejbiet ta' din l-investigazzjoni, kif spjegata fir-reċitazzjonijiet (33), (34) u (35) tar-Regolament tal-Kunsill (KE) Nru 1496/2004 (6), ġie konkluż li l-forma tal-miżuri fis-seħħ mhix aktar xierqa, għaliex il-garanziji fil-forma preżenti tagħhom mhumiex ikkunsidrati bħala mezzi xierqa u effettivi biex jeliminaw l-effett offensiv tad-dumping.

               (4)

               Għalhekk, u wkoll bi qbil mal-klawsoli relevanti tal-garanziji inkwistjoni, li jawtorizzaw lill-Kummissjoni biex unilateralment tneħħi l-aċċettazzjoni tal-garanziji, il-Kummissjoni kkonkludiet li tneħħi l-aċċetazzjoni tal-garanziji offruti minn Awaji Sangyo (It-Tajlandja) Ċo., Ltd. u TTU Industrial Ċorp., Ltd.

               (5)

               L-esportaturi kkonċernati kienu infurmati bil-konklużjonijiet tal-Kummissjoni u ingħataw l-opportunità li jikkummentaw. Il-kummenti tagħhom ġew ikkunsidrati u, fejn kien xieraq, is-sejbiet kienu mmodifikati. Iż-żewġ kumpanniji kienu mistiedna biex joffru garanziji ta' prezzijiet riveduti li fihom, inter alia, jridu jiġu rrispettati l-prezzijiet ta' l-importazzjoni minimi. Madankollu, il-Kummissjoni ma rċeviet l-ebda offerta.

               (6)

               Minn dak li ntqal hawn fuq jirriżulta li, kif inhu pprovdut għalih fl-Artikolu 8(9) tar-Regolament bażiku, il-garanziji aċċettati bid-Deċiżjoni tal-Kummissjoni 96/252/KE għandhom jiġu rtirati għaż-żewġ kumpaniji Tajlandiżi kkonċernati.

               (7)

               Flimkien ma' din id-deċiżjoni, il-Kunsill, bir-Regolament (KE) Nru 1496/2004 emenda ir-Regolament tal-Kunsill (KE) Nru 964/2003 li jimponi dazju definittiv kontra d-dumping fuq l-importazzjoni ta' tubi u pajpijiet tat-twaħħil li joriġinaw , inter alia, mit-Tajlandja u impona dazju definittiv ad valorem kontra d-dumping ta' l-importazzjoni ta' dawn il-prodotti magħmula mill-kumpanniji kkonċernati.

         ADOTTAT DIN ID-DEĊIŻJONI:
   Artikolu 1
   L-aċċettazzjoni tad-dazji offruti mill-Awaji Sangyo (It-Tajlandja) Ċo. Ltd, Samutprakarn u mit-TTU Industrial Ċorp. Ltd, Bangkok b'konnessjoni mal-proċediment kontra d-dumping li jikkonċerna l-importazzjoni ta' tubi u pajpijiet tat-twaħħil, tal-ħadid jew ta' l-azzar, li joriġinaw, inter alia, mit-Tajlandja, hija hawnhekk irtirata.
   Artikolu 2
   L-Artikolu 1(b) tad-Deċiżjoni tal-Kummissjoni 96/252/KE jrid jiġi emendat kif ġej:
   Ir-referenza għal Awaji Sangyo (It-Tajlandja) Ċo. Ltd, Samutprakarn u għal TTU Industrial Ċorp. Ltd, Bangkok għandha titneħħa.
   Artikolu 3
   Din id-Deċiżjoni għandha tidħol fis-seħħ fil-ġurnata ta' wara li tiġi ppublikata fil-Ġurnal Uffiċjali ta' l-Unjoni Ewropea.

      Magħmul fi Brussell, fit-28 ta' Lulju 2004.

            Għall-Kummissjoni

         Pascal LAMY

            Membru tal-Kummissjoni

      (1)  ĠU L 56, tas-6.3.1996, p. 1, Regolament kif emendat l-aħħar bir-Regolament tal-Kunsill (KE) Nru 461/2004 (ĠU L 77, tat-13.3.2004, p. 12.)

      (2)  ĠU L 84, tat-3.4.1996, p. 1. Regolament kif emendat l-aħħar bir-Regolament tal-Kunsill (KE) Nru 778/2003 (ĠU L 114, tat-8.5.2003, p. 1).

      (3)  ĠU L 139, tas-6.6.2003, p. 1. Regolament kif emendat l-aħħar bir-Regolament tal-Kunsill (KE) Nru 2212/2003 (ĠU L 332, tal-18.12.2003, p. 3).

      (4)  ĠU L 84, tat-3.4.1996, p. 46. Kif emendata bid-Deċiżjoni tal-Kummissjoni 2000/453/KE (ĠU L 182, tat-21.7.2000, p. 2).

      (5)  ĠU L 103, tat-3.4.1996, p. 5.

      (6)  Ara paġna 1 ta' dan il-Ġurnal Uffiċjali.


title: Id-Deċiżjoni tad-29 ta' Marzu 1999 li tirrigwarda l-konklużjoni tal-Konvenzjoni tal-Kummissjoni Internazzjonali għall-Ħarsien ta' l-Oder

text:
Avviż Legali Importanti

|

31999D0257

Official Journal L 100 , 15/04/1999 P. 0020 - 0020

		Id-Deċiżjonitad-29 ta' Marzu 1999li tirrigwarda l-konklużjoni tal-Konvenzjoni tal-Kummissjoni Internazzjonali għall-Ħarsien ta' l-Oder(1999/257/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi il-Komunità Ekonomika Ewropea, u b'mod partikolari l-Artikolu 130s(1), flimkien ma' l-ewwel sentenza ta' l-Artikolu 228(2) u l-ewwel subparagrafu ta' l-Artikolu 228(3),Wara li kkunsidra l-proposta tal-Kummissjoni [1],Wara li kkunsidra l-opinjoni tal-Parlament Ewropew [2],Billi l-Kummissjoni ipparteċipat, f'isem il-Komunità, fin-negozjati sabiex tiħejja Konvenzjoni dwar il-Kummissjoni Internazzjonali għall-Ħarsien ta' l-Oder;Billi l-Konvenzjoni kienet ġiet iffirmata f'isem il-Komunità fi Wroclaw (il-Polonja) fil-11 ta' April 1996;Billi l-Konvenzjoni għandha l-għan li ssaħħaħ il-koperazzjoni multilaterali sabiex jiġi evitat u kontrollat it-tniġġiż ta' l-ixmara Oder, sabiex jiġi mħares l-ambjent u sabiex jiġi żgurat użu sostenibbli tar-riżorsi ta' l-ilma;Billi l-għan prevalenti tal-politika Komunitarja fil-qasam ta' l-ambjent huwa livell għoli ta' protezzjoni; billi dan huwa ibbażat fuq il-prinċipji ta' miżuri prekawzjonarji u azzjoni preventiva, il-prinċipju ta' rettifikazzojni ta' ħsara ambjentali preferibilment fis-sors, u l-prinċipju li "min iniġġeż għandu jħallas";Billi, fl-isferi ta' kompetenza rispettivi tagħhom, il-Komunità u l-Istati membri jikkoperaw ma' pajjiżi terzi u ma' l-organizzazzjonijiet kompetenti internazzjonali;Billi l-għeluq tal-Konvenzjoni minn naħa tal-Komunità tikkontribwixxi lejn il-kisba ta' l-għanijiet stipulati fl-Artikolu 130r tat-Trattat,IDDEĊIEDA KIF ĠEJ:Artikolu 1Il-Konvenzjoni tal-Kummissjoni Internazzjonali għall-Ħarsien ta' qegħda tiġi permezz ta' dan approvata f'isem il-Komunità.It-test tal-Konvenzjoni huwa mehmuż ma' din id- Deċiżjoni.Artikolu 2Il-President tal-Kunsill qiegħed permezz tal-preżenti jiġi awtorizzat sabiex jinnomina lill-persuna jew persuni li għandhom is-setgħa biex jiddepożitaw l-istrument ta' approvazzjoni mas-Segretarjat Ġenerali skond l-Artikolu 18(2) tal-Konvenzjoni.Magħmula fi Brussel, fid-29 ta' Marzu 1999.Għall-KunsillIl-PresidentF. Müntefering[1] ĠU C 14.10.1998, p. 5[2] Opinjoni mogħtija fis-16 ta' Diċembru 1998 (mhux ippublikata fil-Ġurnal Uffiċjali)--------------------------------------------------


title: Id-Deċiżjoni tal-Kunsill tat-30 ta' Settembru 2002 dwar il-konklużjoni tal-Ftehim bejn l-Unjoni Ewropea u l- Bosnija u Ħerżegovina (BiH) fuq l-attivitrajiet tal-Missjoni tal-Pulizija ta' l-Unjoni Ewropea (EUPM) fil-BiH

text:
Avviż Legali Importanti

|

32002D0845

Official Journal L 293 , 29/10/2002 P. 0001 - 0001

		Id-Deċiżjoni tal-Kunsilltat-30 ta' Settembru 2002dwar il-konklużjoni tal-Ftehim bejn l-Unjoni Ewropea u l- Bosnija u Ħerżegovina (BiH) fuq l-attivitrajiet tal-Missjoni tal-Pulizija ta' l-Unjoni Ewropea (EUPM) fil-BiH(2002/845/PESK)IL-KUNSILL TA' L-UNJONI EWROPEA,Wara li kkunsidra t-Trattat fuq l-Unjoni Ewropea, u partikolarment l-Artikolu 24 tiegħu,Wara li kkunsidra r-rakkomandazzjoni mill-Presidenza,Billi:(1) Fil-11 ta' Marzu 2002, il-Kunsill adotta Azzjoni Konġunta 2002/210/PESK fuq il-Missjoni tal-Pulizija tal-Unjoni Ewropea [1].(2) L-Artikolu 11 ta' dik l-Azzjoni Konġunta tipprovdi li l-istatus tal-persunal ta' l-EUPM fil-BiH, inkluż fejn xieraq il-privileġġi, l-immunitajiet u l-garanziji oħra jekk neċessarji għas-seħħ u l-funzjonament bla xkiel ta' l-EUPM għandu jiġi miftiehem skond il-proċedura stipulata fl-Artikolu 24 tat-Trattat fuq l-Unjoni Ewropea.(3) Wara d-Deċiżjoni tal-Kunsill tat-12 ta' Lulju 2002 li tawtorizza lill-Presidenza li tiftaħ negozjati, il-Presidenza nnegozjat ftehim mall-BiH fuq l-attivitajiet ta' l-EUPM.(4) Dak il-ftehim għandu jiġi approvat,IDDEĊIEDA DAN LI ĠEJ:Artikolu 1Il-Ftehim bejn l-Unjoni Ewropea u l-Bosnja u Ħerżegovina (BiH) fuq l-attivitajiet tal-Missjoni tal-Pulizija tal-Unjoni Ewropea (EUPM) fil-BiH hu hawnhekk approvat f'isem l-Unjoni Ewropea.It-test tal-ftehim hu miżjud ma' din id-Deċiżjoni.Artikolu 2Il-President tal-Kunsill hu hawnhekk awtorizzat biex jinnomina persuna jew persuni awtorizzati biex jiffirmaw il-ftehim sabiex torbot l-Unjoni Ewropea.Artikolu 3Din id-Deċiżjoni għandha tiġi ppubblikata fil-Ġurnal Uffiċjali.Artikolu 4Din id-Deċiżjoni għandha tidħol fis-seħħ fid-data tal-pubblikazzjoni tagħha.Magħmul fi Brussel, fit-30 ta' Settembru 2002.Għall-KunsillIl-PresidentP. S. Møller[1] ĠU L 70, tat-13.3.2002, p. 1.--------------------------------------------------


title: Deċiżjoni tal-Kunsill (UE) 2016/1795 tad-29 ta' Settembru 2016 li tistabbilixxi l-pożizzjoni li għandha tiġi adottata f'isem l-Unjoni Ewropea fir-rigward tal-emendi għall-Annessi tal-Ftehim Ewropew dwar it-Trasport Internazzjonali ta' Oġġetti Perikolużi bit-Triq (ADR) u għar-Regolamenti Annessi tal-Ftehim Ewropew dwar it-Trasport Internazzjonali ta' Oġġetti Perikolużi fuq Passaġġi tal-Ilma Interni (ADN)

text:
               11.10.2016

               MT

               Il-Ġurnal Uffiċjali tal-Unjoni Ewropea

               L 274/52

         DEĊIŻJONI TAL-KUNSILL (UE) 2016/1795
   tad-29 ta' Settembru 2016
   li tistabbilixxi l-pożizzjoni li għandha tiġi adottata f'isem l-Unjoni Ewropea fir-rigward tal-emendi għall-Annessi tal-Ftehim Ewropew dwar it-Trasport Internazzjonali ta' Oġġetti Perikolużi bit-Triq (ADR) u għar-Regolamenti Annessi tal-Ftehim Ewropew dwar it-Trasport Internazzjonali ta' Oġġetti Perikolużi fuq Passaġġi tal-Ilma Interni (ADN)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91, flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               L-azzjoni mill-Unjoni fis-settur tat-trasport tal-oġġetti perikolużi għandha timmira lejn it-titjib tas-sikurezza u s-sigurtà tat-trasport, il-protezzjoni tal-ambjent u l-faċilitazzjoni tat-trasport internazzjonali.

               (2)

               L-Unjoni mhijiex Parti Kontraenti tal-Ftehim Ewropew dwar it-Trasport Internazzjonali ta' Oġġetti Perikolużi bit-Triq (l-“ADR”) u tal-Ftehim Ewropew dwar it-Trasport Internazzjonali ta' Oġġetti Perikolużi fuq Passaġġ tal-Ilma Interni (l-“ADN”). Madankollu, l-Istati Membri kollha huma Partijiet Kontraenti tal-ADR, u 13-il Stat Membru huma Partijiet Kontraenti tal-ADN.

               (3)

               Id-Direttiva 2008/68/KE tal-Parlament Ewropew u tal-Kunsill (1) tistabbilixxi rekwiżiti għat-trasport ta' oġġetti perikolużi bit-triq, bil-ferrovija u bil-passaġġi tal-ilma interni fl-Istati Membri jew bejniethom. Tagħmel dan permezz ta' referenza għall-ADR, għar-Regolamenti dwar it-Trasport Internazzjonali ta' Oġġetti Perikolużi bil-Ferrovija li jidhru fl-Appendiċi C għall-Konvenzjoni dwar it-Trasport Internazzjonali bil-Ferrovija (COTIF) (l-“RID”) u l-ADN. Barra minn hekk, l-Artikolu 4 tad-Direttiva 2008/68/KE jistipula “It-trasport ta' oġġetti perikolużi bejn l-Istati Membri u pajjiżi terzi għandu jiġi awtorizzat kemm-il darba jkun konformi mar-rekwiżiti tal-ADR, l-RID jew l-ADN, ħlief jekk ikun indikat mod ieħor fl-Annessi.”.

               (4)

               Bejn l-2014 u l-2016, il-Grupp ta' Ħidma dwar it-Trasport ta' Oġġetti Perikolużi — WP.15 u l-Kumitat Amministrattiv tal-ADN, f'konformità mal-proċeduri stipulati fl-Artikolu 14 tal-ADR u l-Artikolu 20 tal-ADN rispettivament, żviluppaw ċerti emendi li huma mistennija li jidħlu fis-seħħ fl-1 ta' Jannar 2017.

               (5)

               Dawk l-emendi, li jikkonċernaw standards tekniċi u preskrizzjonijiet tekniċi uniformi, għandhom l-għan li jiżguraw it-trasport sigur u effiċjenti ta' oġġetti perikolużi filwaqt li jieħdu kont tal-progress xjentifiku u tekniku fis-settur u tal-iżvilupp ta' sustanzi u oġġetti ġodda li jippreżentaw perikolu matul it-trasport tagħhom. L-iżvilupp tat-trasport ta' oġġetti perikolużi bit-triq u bil-passaġġi tal-ilma interni, kemm fl-Unjoni kif ukoll bejn l-Unjoni u pajjiżi ġirien, huwa komponent ewlieni tal-politika komuni tat-trasport u jiżgura l-funzjonament tajjeb tal-oqsma tal-industrija kollha li jipproduċu jew li jużaw oġġetti klassifikati bħala perikolużi skont l-ADR u l-ADN.

               (6)

               L-emendi kollha proposti huma ġustifikati u ta' benefiċċju, u għandhom jiġu appoġġati. Għalhekk huwa xieraq li tiġi stabbilita din il-pożizzjoni li għandha tiġi adottata f'isem l-Unjoni dwar l-emendi proposti għall-Annessi tal-ADR u għar-Regolamenti Annessi tal-ADN, kif indikat fl-Anness,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni Ewropea rigward l-emendi proposti għall-Annessi tal-ADR u r-Regolamenti Annessi tal-ADN għandha tkun f'konformità mal-Anness ta' din id-Deċiżjoni.
   Jista' jintlaħaq qbil dwar bidliet formali u minuri għall-emendi proposti għall-ADR u l-ADN imsemmija fl-ewwel paragrafu, mibgħuta mis-Segretarju-Ġenerali tan-Nazzjonijiet Uniti, mingħajr deċiżjoni ulterjuri tal-Kunsill.
   Artikolu 2
   Il-pożizzjoni tal-Unjoni kif indikata fl-Artikolu 1 għandha tiġi espressa mill-Istati Membri li huma Partijiet Kontraenti tal-ftehimiet imsemmija f'dak l-Artikolu, waqt li jaġixxu b'mod konġunt fl-interess tal-Unjoni.
   Artikolu 3
   Referenza għall-emendi aċċettati għall-Annessi tal-ADR u għar-Regolamenti Annessi tal-ADN għandha tiġi ppubblikata f'Il-Ġurnal Uffiċjali tal-Unjoni Ewropea, b'indikazzjoni tad-data tad-dħul fis-seħħ tal-emendi.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, id-29 ta' Settembru 2016.

            Għall-Kunsill

            Il-President

         P. ŽIGA

      (1)  Id-Direttiva 2008/68/KE tal-Parlament Ewropew u tal-Kunsill tal-24 ta' Settembru 2008 dwar it-trasport intern ta' oġġetti perikolużi (ĠU L 260, 30.9.2008, p. 13).

      ANNESS

                  Proposta

                  Dokument ta' referenza

                  Notifika

                  Suġġett

                  Kummenti

                  Pożizzjoni tal-UE

                  1

                  ECE/TRANS/WP.15/231

                  C.N.443.2016.TREATIES-XI.B.14

                  Abbozz ta' emendi għall-Annessi A u B tal-ADR

                  Kunsens tekniku fi ħdan il-Grupp ta' Ħidma dwar it-Trasport ta' Oġġetti Perikolużi — WP.15.

                  Taqbel mal-emendi.

                  2

                  ECE/TRANS/WP.15/231/Corr.1

                  C.N.443.2016.TREATIES-XI.B.14

                  Abbozz ta' emendi għall-Annessi A u B tal-ADR

                  Kunsens tekniku fi ħdan il-Grupp ta' Ħidma dwar it-Trasport ta' Oġġetti Perikolużi — WP.15.

                  Taqbel mal-emendi.

                  3

                  ECE/TRANS/WP.15/231/Add.1

                  C.N.443.2016.TREATIES-XI.B.14

                  Abbozz ta' emendi għall-Annessi A u B tal-ADR

                  Kunsens tekniku fi ħdan il-Grupp ta' Ħidma dwar it-Trasport ta' Oġġetti Perikolużi — WP.15.

                  Taqbel mal-emendi.

                  4

                  ECE/ADN/36

                  C.N.444.2016.TREATIES-XI.D.6

                  Abbozz ta' emendi għar-Regolamenti annessi mal-ADN

                  Kunsens tekniku fil-Kumitat Amministrattiv

                  Taqbel mal-emendi.

                  5

                  ECE/ADN/36/Add.1

                  C.N.607.2016.TREATIES-XI.D.6

                  Abbozz ta' emendi għar-Regolamenti annessi mal-ADN

                  Kunsens tekniku fil-Kumitat Amministrattiv

                  Taqbel mal-emendi.